Nea Afi Asɛnka Adwuma no Mu Aba—Honhom Fam Otwa Adwuma | Onyankopɔn Ahenni\nYehowa ama Ahenni no ho nokware aba no anyin\n1, 2. (a) Dɛn nti na Yesu asuafo no adwenem yɛɛ wɔn nãã? (b) Otwa adwuma bɛn na na Yesu reka ho asɛm?\nASUAFO no adwenem ayɛ wɔn nãã. Ná Yesu aka akyerɛ wɔn sɛ: “Momma mo ani so nhwɛ mfuw no sɛ ahoa sɛ wotwa.” Wɔhwɛɛ baabi a na Yesu de ne nsa akyerɛ no, nanso wɔanhu mfuw a ahoa, na mmom nea ɛnhoae—atoko a efifii nkyɛe. Ɛbɛyɛ sɛ wodwinnwen ho sɛ: ‘Aka asram dodow bi ansa na otwa bere adu. Enti, otwa adwuma bɛn na ɔreka ho asɛm yi?’—Yoh. 4:35.\n2 Nanso, na ɛnyɛ nnɔbae ankasa a wotwa ho asɛm na na Yesu reka. Mmom no, na Yesu de saa bere no rekyerɛ n’asuafo no nneɛma abien a ɛho hia a ɛfa honhom fam otwa adwuma ho—otwa adwuma a ɛfa nnipa ho. Ɛyɛ nneɛma abien bɛn? Nea ɛbɛyɛ na yɛahu no, momma yensusuw asɛm no ho nkɔ akyiri kakra.\nƆma Wɔkɔyɛɛ Adwuma, Ɔhyɛɛ Bɔ sɛ Wɔn Ani Begye\n3. (a) Ɛbɛyɛ sɛ dɛn na ɛmaa Yesu kae sɛ: ‘Mfuw no ahoa sɛ wotwa’? (Hwɛ ase hɔ asɛm no.) (b) Dɛn na Yesu kae de kyerɛkyerɛɛ n’asɛm no mu?\n3 Yesu ne n’asuafo no bɔɔ saa nkɔmmɔ yi wɔ afe 30 Y.B. mu awiei, wɔ beae bi a ɛbɛn Samariafo kurow a wɔfrɛ no Sikar. Bere a Yesu asuafo no kɔɔ kurow no mu no, ɔno de, ɔtenaa abura bi ho kaa Onyankopɔn ho asɛm kyerɛɛ ɔbea bi. Ntɛm ara na ɔbea no hui sɛ Yesu nkyerɛkyerɛ no ho hia. Bere a asuafo no san baa baabi a Yesu wɔ no, ɔbea no yɛɛ ntɛm kɔɔ Sikar kurow no mu kɔkaa anwonwasɛm a wate no kyerɛɛ wɔn. Asɛm a ɔbea no kɔkae no kanyan kurow no mufo kɛse, na nnipa pii yɛɛ ntɛm baa Yesu nkyɛn wɔ abura no ho. Ebetumi aba sɛ bere a Yesu hui sɛ Samariafo pii fi mfuw no akyi nohoa reba no na ɔkaa asɛm a edi hɔ yi: ‘Monhwɛ mfuw no sɛ ahoa sɛ wotwa.’ * Afei, nea ɛbɛyɛ na Yesu ama wɔate ase sɛ honhom fam otwa adwuma ho asɛm na ɔreka na ɛnyɛ nnɔbae ankasa a wotwa no, ɔtoaa n’asɛm no so sɛ: ‘Nea otwa no reboaboa aba ano ama daa nkwa.’—Yoh. 4:5-30, 36.\n4. (a) Nneɛma abien a ɛfa otwa adwuma no ho bɛn na Yesu kaa ho asɛm? (b) Nsɛmmisa bɛn na yebesusuw ho?\n4 Honhom fam otwa adwuma no ho nneɛma abien a ɛho hia bɛn na Yesu kaa ho asɛm? Nea edi kan, na ɛsɛ sɛ wɔyɛ adwuma no ntɛm so. Bere a Yesu kae sɛ ‘mfuw no ahoa sɛ wotwa’ no, na ɔreka akyerɛ n’akyidifo no sɛ wɔnkɔyɛ adwuma. Nea ɛbɛyɛ na Yesu ama n’asuafo no ahu sɛnea ɛsɛ sɛ wɔyɛ adwuma no ntɛm so no, ɔtoaa so sɛ: “Nea otwa no regye akatua.” Nokwasɛm ne sɛ, na otwa adwuma no afi ase dedaw—enti na ɛnsɛ sɛ wɔtwentwɛn wɔn nan ase koraa! Nea ɛto so abien, na adwumayɛfo no ani begye. Yesu kae sɛ wɔn a wogu aba no ne wɔn a wotwa no “ani begye.” ( Yoh. 4:35b, 36) Sɛnea ebia Yesu ankasa ani gyei bere a ohui sɛ ‘Samariafo pii agye no adi’ no, saa ara na na n’asuafo no nso ani begye kɛse bere a wofi wɔn kra nyinaa mu yɛ otwa adwuma no. ( Yoh. 4:39-42) Saa asɛm a esii wɔ asomafo no bere so no kyerɛ biribi titiriw ma yɛn nnɛ efisɛ ɛma yehu nea ɛrekɔ so bere a yɛreyɛ honhom fam otwa adwuma a ɛsen biara no. Bere bɛn na otwa adwuma a yɛreyɛ nnɛ no fii ase? Henanom na wɔreyɛ saa adwuma no bi? Dɛn na afi mu aba?\nYɛn Hene no Di Otwa Adwuma a Ɛsen Biara no Anim\n5. Hena na odi otwa adwuma a wɔreyɛ wɔ wiase nyinaa no anim, na ɔkwan bɛn so na anisoadehu a Yohane nyae no ma yehu sɛ ɛsɛ sɛ yɛyɛ adwuma no ntɛm so?\n5 Wɔ anisoadehu bi a ɔsomafo Yohane nyae mu no, Yehowa daa no adi sɛ ɔde otwa adwuma bi a wɔbɛyɛ wɔ wiase nyinaa a ɛfa nnipa ho ahyɛ Yesu nsa sɛ onni anim. (Monkenkan Adiyisɛm 14:14-16.) Wɔ saa anisoadehu yi mu no, wɔkaa Yesu ho asɛm sɛ ɔbɔ abotiri na okura kantankrankyi. ‘Sika abotiri a ɛbɔ Yesu ti’ no kyerɛ sɛ ɔyɛ Ɔhene a ɔredi tumi. ‘Kantankrankyi nnamnam a okura wɔ ne nsam’ no ma yehu sɛ ɔyɛ Otwafo. Asɛm a Yehowa nam ɔbɔfo bi so kae sɛ ‘asase no so nneɛma abere sɛ wotwa’ no si so dua sɛ ɛsɛ sɛ wɔyɛ adwuma no ntɛm so. Nokwasɛm ne sɛ, “dɔn adu sɛ wotwa”—enti ɛnsɛ sɛ wɔtwentwɛn wɔn nan ase koraa! Yesu dii ahyɛde a Onyankopɔn de mae sɛ “tow wo kantankrankyi” no so, na ɔtow ne kantankrankyi no de twaa asase so nneɛma, kyerɛ sɛ, otwaa nnipa a wɔwɔ asase so. Saa anisoadehu a ɛka koma yi kae yɛn bio sɛ ‘mfuw no ahoa sɛ wotwa.’ So saa anisoadehu yi boa yɛn ma yehu bere a otwa adwuma a yɛreyɛ wɔ wiase nyinaa no fii ase? Yiw, ɛma yehu!\n6. (a) Bere bɛn na “otwabere” no fii ase? (b) Bere bɛn ankasa na wofii ase ‘twaa asase so nneɛma’ no? Kyerɛkyerɛ mu.\n6 Esiane sɛ anisoadehu a Yohane nyae a wɔayɛ ho kyerɛwtohɔ wɔ Adiyisɛm ti 14 no kyerɛ sɛ na Yesu a ɔne Otwafo no bɔ abotiri (nkyekyɛm 14) nti, ɛda adi sɛ wɔ afe 1914 no, na wɔde no asi agua so sɛ Ɔhene dedaw. (Dan. 7:13, 14) Ɛno akyi no, wɔmaa Yesu ahyɛde sɛ omfi otwa adwuma no ase (nkyekyɛm 15). Saa ara na Yesu kae sɛ nneɛma bɛkɔ so nnidiso nnidiso wɔ ne mfatoho a ɛfa awi anaa ayuo a wobetwa ho no mu, na ɔde baa awiei sɛ: “Otwa bere no ne wiase nhyehyɛe awiei.” Enti, otwa bere no ne wiase nhyehyɛe yi awiei no nyinaa fii ase wɔ bere koro mu—afe 1914. Otwa adwuma no ankasa fii ase akyiri yi wɔ “otwabere” no mu. (Mat. 13:30, 39) Ɛnnɛ, sɛ yɛhwɛ yɛn akyi a, yetumi hu sɛ Yesu fii ase dii ade sɛ Ɔhene mfe bi akyi ansa na otwa adwuma no refi ase. Nea edi kan, efi afe 1914 besi afe 1919 mfiase no, Yesu tew n’akyidifo a wɔasra wɔn no ho. (Mal. 3:1-3; 1 Pet. 4:17) Afei, wofii ase ‘twaa asase so nneɛma’ no wɔ afe 1919 mu. Yesu antwentwɛn ne nan ase koraa na ɔmaa akoa nokwafo a na wapaw no foforo no boaa yɛn nuanom ma wohuu sɛnea ɛsɛ sɛ wɔyɛ asɛnka adwuma no ntɛm so. Momma yensusuw nea efii mu bae no ho nhwɛ.\n7. (a) Nhwehwɛmu a wɔyɛe bɛn na ɛboaa anuanom ma wohui sɛ ɛsɛ sɛ wɔyɛ asɛnka adwuma no ntɛm so? (b) Dɛn na wɔhyɛɛ yɛn nuanom nkuran sɛ wɔnyɛ?\n7 Ɔwɛn-Aban no kae wɔ July 1920 mu sɛ: “Ɛte sɛ nea nhwehwɛmu a wɔayɛ wɔ Kyerɛwnsɛm no mu ama ada adi sɛ wɔde hokwan kɛse bi ama asafo no sɛ wɔnka ahenni no ho asɛm.” Sɛ nhwɛso no, Yesaia nkɔmhyɛ no boaa anuanom ma wohui sɛ ɛsɛ sɛ wɔka Ahenni no ho asɛm no wɔ wiase nyinaa. ( Yes. 49:6; 52:7; 61:1-3) Ɔkwan a na wɔbɛfa so ayɛ adwuma a ɛte saa de, na wonnim, nanso wonyaa awerɛhyem sɛ Yehowa bebue ɔkwan bi ama wɔn. (Monkenkan Yesaia 59:1.) Bere a anuanom behui sɛ ɛsɛ sɛ wɔyɛ asɛnka adwuma no ntɛm so no, ɛhyɛɛ wɔn nkuran sɛ ɛsɛ sɛ wɔyere wɔn ho ka asɛm no. Dɛn na anuanom yɛe wɔ ho?\n8. Wɔ afe 1921 no, nokwasɛm abien a ɛfa asɛnka adwuma no ho bɛn na yɛn nuanom tee ase?\n8 Ɔwɛn-Aban a ɛbae December 1921 no bɔɔ amanneɛ sɛ: “Afe yi nneɛma akɔ yiye paa sen afe biara; na nnipa dodow no ara na wɔate nokware no ho asɛm wɔ afe 1921 mu sen afe biara a abɛsen kɔ.” Nsɛmma nhoma no de kaa ho sɛ: “Nanso, adwuma pii da so wɔ hɔ a ɛsɛ sɛ yɛyɛ. . . . Momma yɛmfa anigye koma nyɛ.” Yesu kaa nokwasɛm abien a ɛfa asɛnka adwuma no ho kyerɛɛ n’asomafo no sɛ: Ɛsɛ sɛ wɔyɛ asɛnka adwuma no ntɛm so, na adwumayɛfo no ani begye. Momma yɛnhwɛ sɛnea anuanom tee saa nokwasɛm abien no ase.\n9. (a) Wɔ afe 1954 no, asɛm bɛn na Ɔwɛn-Aban no ka faa otwa adwuma no ho, na dɛn ntia? (b) Nkɔso bɛn na yɛanya wɔ adawurubɔfo dodow mu wɔ mfe 50 a atwam no mu? (Hwɛ akontaabu pon a n’asɛmti ne “ Nkɔso a Aba Wɔ Wiase Nyinaa” no.)\n9 Wɔ afe 1930 mfe no mu, bere a anuanom tee ase sɛ nguan foforo no mu nnipakuw kɛse no betie Ahenni no ho asɛm no, wɔyeree wɔn ho yɛɛ asɛnka adwuma no kɛse. ( Yes. 55:5; Yoh. 10:16; Adi. 7:9) Dɛn na efii mu bae? Wɔ afe 1934 no, na nnipa a wɔreka Ahenni no ho asɛm no yɛ 41,000, nanso eduu afe 1953 no na wɔn dodow akodu 500,000! Ɔwɛn-Aban a ɛbae December 1, 1954 no kaa no yiye sɛ: “Ɛyɛ Yehowa honhom ne tumi a ɛwɔ n’Asɛm no mu na ayɛ otwa adwuma kɛse a yɛreyɛ wɔ wiase nyinaa no.” *—Sak. 4:6.\nNKƆSO A ABA WƆ WIASE NYINAA\nBIBLE ADESUA AHOROW NKƆANIM\nWɔde Mfatoho a Emu Da Hɔ Fann Kyerɛkyerɛɛ Nea Ebefi Otwa Adwuma no Mu Aba Mu\n10, 11. Wɔ sinapi aba ho mfatoho no mu no, aba no nyin ho nsɛm bɛn na wosii so dua?\n10 Yesu hyɛɛ nea ɛrefi otwa adwuma no mu aba no ho nkɔm too hɔ fann wɔ Ahenni no ho mfatoho a ɔyɛe no mu. Momma yensusuw sinapi aba ne mmɔkaw ho mfatoho no ho nhwɛ. Ne titiriw no, yɛde yɛn adwene besi sɛnea saa nkɔmhyɛ no renya mmamu wɔ awiei bere yi mu no so.\n11 Sinapi aba ho mfatoho no. Ɔbarima bi koduaa sinapi aba. Enyin bɛyɛɛ dua maa nnomaa bɛtenaa so. (Monkenkan Mateo 13:31, 32.) Sɛnea aba no nyinii ho nsɛm bɛn na wɔasi so dua wɔ mfatoho yi mu? (1) Sɛnea enyin bɛyɛɛ kɛse no yɛ nwonwa. “Asase so aba nyinaa mu nea esua koraa” no nyin bɛyɛɛ dua a “eyiyi nkorata akɛse.” (Mar. 4:31, 32) (2) Awerɛhyem wɔ hɔ sɛ ebenyin. “Sɛ wodua [aba no] a, enyin.” Yesu anka sɛ, “Ebia ebenyin.” Ɔkaa no pen sɛ: “Enyin.” Biribiara rentumi nsiw ne nyin kwan. (3) Nnomaa kɔtena dua a ɛrenyin no nwini ase. “Ewim nnomaa nya ne nwini ase tena.” Ɔkwan bɛn so na saa nkyerɛkyerɛmu abiɛsa yi fa honhom fam otwa adwuma a yɛreyɛ no nnɛ no ho?\n12. Ɔkwan bɛn so na sinapi aba ho mfatoho no fa otwa adwuma a yɛreyɛ nnɛ no ho? (Hwɛ akontaabu pon a n’asɛmti ne “ Bible Adesua Ahorow Nkɔanim” no.)\n12 (1) Sɛnea enyin: Mfatoho no fa sɛnea Ahenni asɛm no ne Kristofo asafo no nya nkɔso no ho. Efi afe 1919 reba no, wɔaboaboa adwumayɛfo a wɔyɛ nsi a wɔreyɛ otwa adwuma no ano aba Kristofo asafo a wɔasan de asi hɔ no mu. Saa bere no, na adwumayɛfo no sua, nanso wɔn dodow kɔɔ anim ntɛmntɛm. Nokwarem no, efi afe 1900 mfe no mfiase mu de besi nnɛ no, wɔn dodow akɔ anim ma ayɛ nwonwa. ( Yes. 60:22) (2) Awerɛhyem: Biribiara ntumi nsiw nkɔanim a Kristofo asafo no renya no kwan. Ɛmfa ho ɔhaw a ɛte sɛ abotan a Onyankopɔn atamfo de ba aba ketewaa no so no, akɔ so anyin, na apia abotan, anaa ɔhaw no nyinaa agu nkyɛn. ( Yes. 54:17) (3) Atenae: “Ewim nnomaa” a wɔkɔtena dua no ase no gyina hɔ ma nnipa komapafo ɔpepem pii a wofi aman bɛyɛ 240 mu a wɔatie Ahenni no ho asɛm na wɔaba Kristofo asafo no mu no. (Hes. 17:23) Wonya honhom fam aduan, ɔhome, ne ahobammɔ wɔ asafo no mu.—Yes. 32:1, 2; 54:13.\nSinapi aba ho mfatoho no ma yehu sɛ wɔn a wɔwɔ Kristofo asafo no mu no nya baabi tena, na wonya ahobammɔ (Hwɛ nkyekyɛm 11, 12)\n13. Onyin ho nsɛm bɛn na wɔasi so dua wɔ mmɔkaw ho mfatoho no mu?\n13 Mmɔkaw ho mfatoho no. Ɔbea bi de mmɔkaw kakra fraa esiam pii mu ma esiam no nyinaa kawee. (Monkenkan Mateo 13:33.) Onyin ho nkyerɛkyerɛmu bɛn na wɔasi so dua wɔ mfatoho yi mu? Momma yensusuw emu abien ho. (1) Onyin de nsakrae ba. Mmɔkaw no trɛwee ‘kosii sɛ esiam no nyinaa kawee.’ (2) Onyin de ntrɛwmu ba. Mmɔkaw no maa “esiam susukora akɛse abiɛsa” no nyinaa kawee. Ɔkwan bɛn so na saa nkyerɛkyerɛmu abien yi fa honhom fam otwa adwuma a ɛrekɔ so nnɛ no ho?\n14. Ɔkwan bɛn so na mmɔkaw ho mfatoho no fa otwa adwuma a yɛreyɛ nnɛ no ho?\n14 (1) Nsakrae: Mmɔkaw no gyina hɔ ma Ahenni no ho asɛm no, na esiam pii no gyina hɔ ma adesamma. Sɛnea sɛ wɔde mmɔkaw fra esiam a, ɛma esiam no sakra no, saa ara na sɛ nkurɔfo tie Ahenni no ho asɛm no a, ɛma wɔsakra wɔ wɔn koma mu. (Rom. 12:2) (2) Ntrɛwmu: Mmɔkaw no a ɛtrɛwee no gyina hɔ ma Ahenni no ho asɛm a wɔtrɛw mu no. Mmɔkaw no fa esiam no nyinaa mu kosi sɛ ɛbɛfra ne nyinaa. Saa ara na Ahenni no ho asɛm no atrɛw ‘kɔ asase ano nohoa.’ (Aso. 1:8) Mfatoho no ho nkyerɛkyerɛmu yi nso ma yehu sɛ Ahenni no ho asɛm no mu bɛtrɛw akɔ aman a wɔabara yɛn adwuma no wɔ hɔ mpo mu, ɛwom sɛ ebia nnipa a wɔwɔ hɔ mu dodow no ara renhu yɛn sɛ yɛreyɛ asɛnka adwuma no wɔ baguam de.\n15. Ɔkwan bɛn so na asɛm a ɛwɔ Yesaia 60:5, 22 no anya mmamu? (Hwɛ nnaka a nsɛmti ne “Yehowa na Ɔma Ɛyɛɛ Yiye” wɔ kratafa 93, ne “ Sɛnea ‘Nea Osua’ no Adan ‘Ɔman Kɛse.”)\n15 Bere a na aka bɛyɛ mfe 800 ma Yesu ama saa mfatoho no, Yehowa nam Yesaia so hyɛɛ baabi a honhom fam otwa adwuma a yɛreyɛ nnɛ no bɛkɔ akodu ne anigye a otwa adwuma no de bɛba ho nkɔm too hɔ wɔ ɔkwan bi so a yɛn werɛ remfi da. * Yehowa kaa nkurɔfo a wobefi “akyirikyiri” aba n’ahyehyɛde mu ho asɛm. Bere a Yehowa rekasa akyerɛ “ɔbea” a ɛnnɛ ogyina hɔ ma wɔn a wɔasra wɔn a wɔda so wɔ asase so no, ɔkae sɛ: “Wubehu na woahyerɛn, na wo koma behuruw adi ahurusi, efisɛ po mu ahonyade nyinaa bɛba wo nkyɛn, na aman ahode bɛyɛ wo dea.” ( Yes. 60:1, 4, 5, 9) Hwɛ sɛnea saa asɛm yi abam! Ɛnnɛ, Yehowa asomfo a wɔde mfe pii asom no no redi ahurusi sɛ wɔahu sɛ Ahenni no ho adawurubɔfo kakraa bi a na wɔwɔ wɔn aman mu no abɛyɛ mpempem pii.\nNea Enti a Ɛsɛ sɛ Yehowa Asomfo Nyinaa Ani Gye\n16, 17. Dɛn nti na ɛsɛ sɛ ‘nea ogu ne nea otwa no ani gye’? (Hwɛ adaka a n’asɛmti ne “ Nea Ɛyɛe a Nkratawa Abien Bi Kaa Nnipa Baanu Koma wɔ Amazon” no nso.)\n16 Wobɛkae sɛ Yesu ka kyerɛɛ n’asomafo no sɛ: ‘Nea otwa no reboaboa aba ano ama daa nkwa sɛnea ɛbɛyɛ a nea ogu ne nea otwa ani begye.’ ( Yoh. 4:36) Ɔkwan bɛn so na ‘yɛn ani gye’ wɔ otwa adwuma a yɛreyɛ wɔ wiase nyinaa no mu? Yɛn ani gye wɔ akwan pii so. Momma yensusuw emu abiɛsa ho nhwɛ.\n17 Nea edi kan, yɛn ani gye sɛ yehu sɛ Yehowa nsa wɔ adwuma no mu. Sɛ yɛka Ahenni no ho asɛm no a, na aba no ara na yɛregu no. (Mat. 13:18, 19) Sɛ yɛboa obi ma ɔbɛyɛ Kristo suani a, na yɛretwa aba. Sɛ yɛn nyinaa hu sɛnea Yehowa ama Ahenni no aba no ‘afifi ayɛ tenten’ no a, ɛyɛ yɛn nwonwa, na yɛn ani gye kɛse. (Mar. 4:27, 28) Aba a yegu no bi mfifi ntɛm, enti afoforo na wotwa. Ebia woanya osuahu bi a ɛte sɛ Joan de no bi pɛn. Joan yɛ Kristoni bea a ɔwɔ Britain a ɔbɔɔ asu mfe 60 ni. Ɔkae sɛ: “Mahyia nnipa bi ma wɔaka akyerɛ me sɛ me na miduaa aba no wɔ wɔn komam bere a mekaa asɛm no kyerɛɛ wɔn mfe bi a atwam no. Akyiri yi, Adansefo foforo ne wɔn suaa Bible no a na minnim, na wɔboaa wɔn ma wɔbɛyɛɛ Yehowa asomfo. Ɛyɛ me anigye sɛ aba a miduae no fifii, na afoforo twae.”—Monkenkan 1 Korintofo 3:6, 7.\nYEHOWA NA ƆMA ƐYƐƐ YIYE\nYESU kae sɛ: “Nea ɛrentumi nyɛ yiye wɔ nnipa fam no betumi ayɛ yiye wɔ Onyankopɔn fam.” (Luka 18:27) Yɛn mu pii ahu sɛ saa asɛm no yɛ nokware. Mmɔden a wɔn a wɔpɛ sɛ wosiw asɛnka adwuma no kwan abɔ nyinaa akyi no, Yehowa aboa yɛn ma yetumi yɛ adwuma no.\nZacharie Elegbe (wadi mfe 66, ɔbɔɔ asu afe 1963) kaa sɛnea Yehowa Adansefo adwuma a wɔbarae wɔ Benin no boaa anuanom ankasa no ho asɛm. Ɔkae sɛ: “Afe 1976 no, na yɛwɔ adawurubɔfo 2,300. Saa bere no na aban no baraa yɛn adwuma no, na wɔhyɛe sɛ wɔmmɔ ho dawuru wɔ kasa biara a wɔka wɔ ɔman no mu mu. Ná yɛntee bi da. Ɛwom sɛ nnipa a wɔwɔ Benin ka kasa bɛboro 60 de, nanso saa bere no na kasa anum pɛ na wɔtaa ka wɔ radio so. Enti, bere a wɔkae sɛ wɔabara yɛn adwuma no na wɔma wɔbɔɔ ho dawuru wɔ kasa ahorow a wɔka wɔ ɔman no mu nyinaa mu no, nnipa mpempem pii a wɔte nkuraase no tee yɛn ho asɛm nea edi kan koraa. Wobisabisaa wɔn ho sɛ, ‘Henanom ne Yehowa Adansefo, na dɛn nti na wɔabara wɔn?’ Akyiri yi a yɛkɔɔ saa mmeae no, nnipa pii gyee nokware no ntɛm ara.” Ɛnnɛ, Adansefo bɛboro 11,500 na wɔwɔ Benin.\nMariya Zinich (wadi mfe 74, ɔbɔɔ asu afe 1957) kae sɛ: “Bere a midii mfe 12 no, wotwaa yɛn abusua nyinaa asu fi Ukraine kɔɔ Siberia, Russia. Mmɔden a aban no bɔe sɛ ɔbɛfa kan Soviet Union so ama yɛagyae asɛnka adwuma no nyinaa akyi no, yɛn dodow nyaa nkɔanim bere nyinaa. Ɔsɔretia a emu yɛ den nyinaa akyi no, nnipa pii baa nokware no mu, na ɛno ma migye dii sɛ adwuma no yɛ Yehowa dea. Obiara rentumi nsiw adwuma no kwan!” Onuawa foforo a wɔfrɛ no Mariya (wadi mfe 73, ɔbɔɔ asu afe 1960) kae sɛ: “Esiane sɛ aban no twaa yɛn nuanom asu kɔɔ Siberia nti, wɔmaa nnipa a wɔwɔ akyirikyiri no tee nokware no ho asɛm.”\nJesús Martín (wadi mfe 77, ɔbɔɔ asu afe 1955) kae sɛ: “Bere a mihuu nokware no, na Adansefo 300 na wɔwɔ Spain. Wɔ afe 1960 no, womiaa nhyɛso a na wɔde ba yɛn so no mu denneennen. Aban no hyɛɛ polisifo sɛ wɔmma Yehowa Adansefo nka wɔn ano ntom koraa. Saa bere no na ɛyɛ den sɛ yebehu ɔkwan a yebetumi afa so aka asɛmpa no wɔ ɔman no mu. Ná ɛte sɛ nea biribiara kõ tia yɛn. Nanso, ɛnnɛ, Adansefo bɛyɛ 111,000 na wɔwɔ Spain. Ɔsɔretia nyinaa akyi no, saa nkɔso a mahu no ahyɛ me gyidi den paa sɛ Yehowa wɔ yɛn afã, enti biribiara betumi ayɛ yiye!”\n18. Ade a ɛsɛ sɛ ɛma yenya anigye bɛn na wɔaka ho asɛm wɔ 1 Korintofo 3:8?\n18 Nea ɛto so abien, sɛ yɛkae asɛm a Paulo kae no a, yɛkɔ so yɛ adwumayɛfo a yɛwɔ anigye. Ɔkae sɛ: “Wɔn mu biara benya n’ankasa akatua sɛnea n’ankasa adwuma te.” (1 Kor. 3:8) Adwuma a obi yɛ na wɔhwɛ ho ma no akatua, na ɛnyɛ nea efi adwuma no mu ba no. Hwɛ sɛnea saa asɛm yi hyɛ wɔn a wɔka asɛm no wɔ nsasesin a nkurɔfo ntaa ntie asɛm no wom no nkuran! Wɔ Onyankopɔn ani so no, Ɔdansefo biara a ofi ne koma nyinaa mu regu aba no ‘sow aba pii’ ma enti, ɛsɛ sɛ ɔma n’ani gye.—Yoh. 15:8; Mat. 13:23.\n19. (a) Ɔkwan bɛn so na Yesu nkɔmhyɛ a ɛwɔ Mateo 24:14 no fa anigye a yebenya ho? (b) Sɛ yɛn ankasa ntumi mmoaa obi mma ɔmmɛyɛɛ osuani mpo a, dɛn na ɛsɛ sɛ yɛkae?\n19 Nea ɛto so abiɛsa, yɛn ani gye sɛ adwuma a yɛreyɛ no ma nkɔmhyɛ ba mu. Momma yensusuw mmuae a Yesu de maa n’asomafo no bere a wobisaa no asɛm bi no ho nhwɛ. Wobisaa no sɛ: “Dɛn na ɛbɛyɛ wo mmae ne bere a ɛwɔ hɔ yi awiei ho sɛnkyerɛnne?” Ɔka kyerɛɛ wɔn sɛ saa sɛnkyerɛnne no fã bi ne sɛ wɔbɛka asɛmpa no wɔ wiase nyinaa. So asuafoyɛ adwuma no ho asɛm na na ɔreka? Dabi. Ɔkae sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse.” (Mat. 24:3, 14) Enti, Ahenni no ho asɛm a yɛka, a ɛyɛ aba a yegu no yɛ sɛnkyerɛnne no fã. Ɛno nti, sɛ yɛreka Ahenni no ho asɛm no a, ɛsɛ sɛ yɛkae sɛ sɛ yentumi mmoaa obi ma ɔmmɛyɛɛ osuani mpo a, “adanse” de, yetumi di. * Nokwasɛm ne sɛ, sɛ nkurɔfo tie asɛm a yɛka no oo, sɛ wɔantie oo, yɛboa ma Yesu nkɔmhyɛ no bam, na yenya hokwan som sɛ “Onyankopɔn mfɛfo adwumayɛfo.” (1 Kor. 3:9) Hwɛ nea enti a ɛsɛ sɛ yɛma yɛn ani gye!\n“Efi Owiapuei Kosi Owiatɔe”\n20, 21. (a) Ɔkwan bɛn so na asɛm a ɛwɔ Malaki 1:11 no renya mmamu? (b) Dɛn na woasi wo bo sɛ wobɛyɛ wɔ otwa adwuma no mu, na dɛn ntia?\n20 Wɔ asomafo no bere so no, Yesu boaa n’asomafo no ma wohui sɛ ɛsɛ sɛ wɔyɛ otwa adwuma no ntɛm so. Efi afe 1919 reba no, Yesu aboa n’asuafo a wɔwɔ hɔ nnɛ ma wɔn nso ahu sɛ ɛsɛ sɛ wɔyɛ otwa adwuma no ntɛm so. Ama Onyankopɔn asomfo ayere wɔn ho wɔ asɛnka adwuma no mu. Nokwasɛm ne sɛ, obiara anaa biribiara rentumi nsiw otwa adwuma no kwan. Sɛnea odiyifo Malaki hyɛɛ ho nkɔm no, ɛnnɛ, wɔreyɛ asɛnka adwuma no ‘fi owiapuei kosi owiatɔe.’ (Mal. 1:11) Nokwarem no, efi owiapuei kosi owiatɔe, ɛmfa ho baabi a wɔn a wogu aba no ne wɔn a wotwa no te wɔ asase so no, wɔbom yɛ adwuma no, na wɔbom gye wɔn ani. Na efi owiapuei kosi owiatɔe—anɔpa kosi anwummere, anaa da mũ no nyinaa—no, yɛyɛ adwuma no ntɛm so.\n21 Ɛnnɛ, sɛ yɛhwɛ sɛnea Onyankopɔn asomfo kakraa bi a na wɔwɔ hɔ bɛyɛ mfe 100 a atwam ni no anya nkɔanim ma wɔabɛyɛ “ɔman kɛse” no a, nokwasɛm ne sɛ, anigye ma yɛn ‘koma huruw’ na edi ahurusi. ( Yes. 60:5, 22) Momma saa anigye no ne ɔdɔ a yɛwɔ ma Yehowa a ɔne “otwa adwuma Wura no” nkanyan yɛn mu biara mma yɛnkɔ so nyɛ yɛn fam de mfa nwie otwa adwuma a ɛsen biara no!—Luka 10:2.\n^ nky. 3 Ebetumi aba sɛ asɛm a Yesu ka faa ‘mfuw a ahoa’ ho no fa ntade fitafitaa a ebia na Samariafo a Yesu hui sɛ wɔreba ne nkyɛn no hyehyɛ no ho.\n^ nky. 9 Nea ɛbɛyɛ na woahu nea ɛkɔɔ so wɔ saa mfe no ne mfe pii a edii akyiri mu no, yɛhyɛ wo nkuran sɛ kenkan Jehovah’s Witnesses—Proclaimers of God’s Kingdom nhoma no kratafa 425-520. Ɛhɔ na ɛka otwa adwuma a wɔyɛe fi afe 1919 besi 1992 no ho asɛm.\n^ nky. 15 Sɛ wopɛ sɛ wunya saa nkɔmhyɛ a emu nsɛm yɛ anigye yi ho nsɛm pii a, hwɛ Yesaia Nkɔmhyɛ No—Hann Ma Adesamma Nyinaa II nhoma no kratafa 303-320.\n^ nky. 19 Ná Bible Asuafo a wodi kan no nim saa nokwasɛm titiriw no dedaw. Ɔwɛn-Aban a ɛbae November 15, 1895 no kae sɛ: “Sɛ yetumi boaboa awi kakraa bi ano a, yebetumi adi nokware no ho adanse pii. . . . Yɛn nyinaa betumi aka asɛmpa no bi.”\nDɛn na Ahenni no atumi ayɛ wɔ honhom fam otwa adwuma no mu?\nƆkwan bɛn so na sinapi aba ne mmɔkaw ho mfatoho no ahyɛ wo nkuran wɔ ɔsom adwuma a woreyɛ no mu?\nNneɛma bɛn nti na ɛsɛ sɛ woma w’ani gye wɔ ɔsom adwuma no mu?\nNEA ƐYƐE A NKRATAWA ABIEN BI KAA NNIPA BAANU KOMA WƆ AMAZON\nKRISTONI nokwafo Antônio Simões, a ɔyɛ asafo mu panyin a wadi mfe 91 no da so ara de anigye kae sɛnea ɛyɛe a ne papa ne ne wɔfa nam nkratawa abien bi a Yehowa Adansefo tintimii so huu nokware no. Obisaa ahɔho bi a wɔabɛsra no sɛ: “Mopɛ sɛ meka kyerɛ mo?” Wɔkae sɛ: “Yɛpɛ sɛ woka kyerɛ yɛn.” Antônio serewee, na ɔde anigye tenaa ase kaa asɛm no kyerɛɛ wɔn.\n“Ná me papa, Zeno, yɛ Baptist sɛnkafo. Wɔ afe 1931 no, ɔkɔɔ Amazon kwae no mu akyirikyiri baabi kɔsraa ɔbea bi a ɔyɛ n’asɔre ba. Ohuu Bible ho nkratawa abien bi wɔ ɔbea no fie hɔ. Ɔbea no huu saa nkratawa no wɔ asɔredan mu, nanso na onnim onipa kõ a ɔde beguu hɔ. Ná kratawa no biako ka hell ho asɛm; nea ɛka ho no ka owusɔre ho asɛm. Emu nsɛm a Paapa kenkanee no kaa ne koma. Ntɛm ara na ne nuabea kunu Guilherme ho asɛm besii ne tirim. Ná Guilherme taa ka kyerɛ Paapa sɛ: ‘Minnye nni sɛ hellgya bi wɔ hɔ. Onyankopɔn a ɔwɔ ɔdɔ no renyɛ biribi a ɛte saa.’ Esiane sɛ na Paapa ho pere no sɛ ɔde nkratawa no bɛkɔ akɔkyerɛ Guilherme nti, ɔtenaa ne korow mu de nnɔnhwerew awotwe hare kɔɔ baabi a na Guilherme te wɔ Manaquiri, akuraa bi a ɛbɛn Manaus no.\nAsafo a edi kan wɔ Brazil Amazonas Mantam no mu\n“Bere a Paapa ne Wɔfa Guilherme kenkan nkratawa no wiei no, wɔn baanu nyinaa kae sɛ, ‘Eyi ne nokware no!’ Ɛhɔ ara na wɔkyerɛw krataa kɔɔ baa dwumadibea a ɛwɔ Brazil no sɛ wɔmmrɛ wɔn nhoma. Paapa gyaee asɔfodi no, na ɔne me wɔfa kaa Bible mu asɛm no kyerɛɛ nnipa a wɔwɔ nkuraa a ɛwɔ hɔ no ase. Nkurɔfo no tiee asɛm no paa ma wɔ afe biako mu no na wɔatew asafo wɔ Manaquiri. Ankyɛ koraa na akuraa no asefo 70 fii ase baa asafo nhyiam ahorow, na ɛma ɛbɛyɛɛ asafo a ɛyɛ kɛse paa wɔ Brazil saa bere no.” Antônio homee asɛm no so, na afei obisae sɛ, “So nea ɛyɛe a Ahenni no ho asɛm duu Amazon no nyɛ nwonwa?” Ɛyɛ nwonwa ampa. Aba nketewa abien a wɔpetee—Bible ho nkratawa abien—gyee ntini wɔ Amazon kwae kɛse no mu, na enyin bɛyɛɛ asafo a emu nnipa dɔɔso. Ɛnnɛ, ɛnyɛ Manaquiri Asafo a adi mfe 83 no nkutoo ne asafo a ɛwɔ Brazil Amazonas Mantam no mu, na mmom ɛyɛ asafo 143 a ɛwɔ hɔ no mu biako!\nSƐNEA “NEA OSUA” NO ADAN “ƆMAN KƐSE”\n“NEA ɔyɛ ketewa koraa no bɛdan apem na nea osua adan ɔman kɛse. Me Yehowa, mɛyɛ no ntɛm wɔ ne bere mu.” ( Yes. 60:22) Ɔkwan bɛn so na saa nkɔmhyɛ no abam? Ɔkwan bɛn so na saa nkɔmhyɛ no a abam no aka Adansefo a wɔde mfe pii asom a wɔwɔ wiase nyinaa no koma?\nBörje Nilsson (wadi mfe 84, ɔbɔɔ asu afe 1943) kae sɛ: “Mekae onua bi a wɔasra no a na ɔyɛ ɔkwampaefo wɔ afe 1920 mfe no mu. Bere a wɔde asase a ne kɛse bɛyɛ sɛ Sweden man no fã maa no sɛ n’asasesin no, ɔyɛɛ osetie fii ase kaa asɛm no—na hwɛ sɛnea adwuma a ɔne anokwafo foforo yɛe no asow aba! Ɛnnɛ, yɛwɔ adawurubɔfo bɛboro 22,000. Seesei, ɛwom sɛ me mfe akɔ anim de, nanso mepɛ sɛ mekɔ so de osetie yɛ Yehowa som adwuma no. Hena na onim nea Yehowa bɛyɛ ama yɛn?”\nEtienne Esterhuyse (wadi mfe 83, ɔbɔɔ asu afe 1942) kae sɛ: “Ɛnnɛ, sɛ mehwɛ m’akyi na mihu sɛnea na Yehowa nkurɔfo a wɔwɔ South Africa no dodow yɛ 1,500 wɔ afe 1942 mu, na ɛnnɛ wɔboro 94,000 no a, ɛyɛ me nwonwa. Ɛhyɛ me gyidi den paa sɛ mewɔ ahyehyɛde kɛse a ɛte saa mu!”\nKeith Gaydon (wadi mfe 82, ɔbɔɔ asu afe 1948): “Adawurubɔfo a wɔwɔ Britain a wɔn dodow akɔ anim fi bɛyɛ 13,700 wɔ afe 1948 mu abedu bɛyɛ 137,000 nnɛ no ama mahu sɛ adwuma yi yɛ Yehowa dea. Sɛ ɛkaa nnipa ahoɔden nkutoo a, anka ɛrentumi mma saa, nanso Yehowa ne ‘nea ɔyɛ anwonwade.’ ”—Ex. 15:11.\nUlrike Krolop (wadi mfe 77, ɔbɔɔ asu afe 1952) kae sɛ: “Wɔ Wiase Ko II no akyi no, adwumaden a Adansefo a na wɔagyina Nasifo ɔtaa ano reyɛ no hyɛɛ asafo ahorow a ɛwɔ Germany no den. Ná nkurɔfo hia awerɛkyekye, na na yebetumi aboa wɔn ntɛm ara efisɛ Adansefo no amfa wɔn ho anhyɛ saa ɔko a na ɛyɛ hu no mu. Mfe 60 a atwam no, mahu sɛnea Onyankopɔn honhom akyerɛ ne nkurɔfo kwan. Ɛnnɛ, yɛwɔ Adansefo bɛboro 164,000—anigyesɛm bɛn ara ni!”\nMariya Brinetskaya (wadi mfe 77, ɔbɔɔ asu afe 1955) kae sɛ: “Nea ɛbɛyɛ na wɔrenkyere yɛn no, wɔbɔɔ me asu anadwo sum mu. Akyiri yi, wɔde me kunu kɔɔ adwumayɛban bi a ɛwɔ akyirikyiri esiane sɛ ɔyɛ Ɔdansefo nti. Mede anifere kɔɔ so kaa asɛm no wɔ m’akuraase wɔ Russia ha, na wɔn mu binom gyee nokware no. Saa bere no, na anuanom mmarima ne mmea kakraa bi na wɔwɔ asafo no mu. Ɛnnɛ, ɛyɛ me anigye sɛ Adansefo bɛboro 168,000 na wɔwɔ Russia!”\nKimiko Yamano (wadi mfe 79, ɔbɔɔ asu afe 1954) kae sɛ: “Wɔ afe 1970 mu a metee sɛ yɛanya adawurubɔfo 10,000 wɔ Japan no, m’ani gyei araa ma nusu guu me, na ɛkaa me koma ma mesan hyɛɛ Yehowa bɔ bio sɛ, ‘Mete ase yi, mɛsom wo daa.’ Hwɛ sɛnea m’ani agye nnɛ. Seesei yɛwɔ adawurubɔfo bɛboro 216,000!”\nDaniel Odogun (wadi mfe 83) kae sɛ: “Bere a mebɔɔ asu wɔ afe 1950 no, na adawurubɔfo 8,000 na wɔwɔ Nigeria. Ɛnnɛ, yɛwɔ adawurubɔfo bɛyɛ 351,000! Sɛ mihu nnipa pii wɔ nhyiam ahorow ase a, ɛka me koma paa, na ɛma mekae asɛm a ɛwɔ Hagai 2:7 no. Yehowa rewosow amanaman no ampa, na nnepa no reba. Meda so ara bɔ mmɔden sɛ mɛyɛ asɛnka adwuma no sɛnea m’ahoɔden betumi, efisɛ ɛno ne ɔkwan a mefa so ka sɛ, ‘Yehowa, meda wo ase!’ ”\nCarlos Silva (wadi mfe 79) kae sɛ: “Mebɔɔ asu afe 1952 no, na Adansefo 5,000 na wɔwɔ Brazil. Saa afe no, yɛyɛɛ nhyiam wɔ agumadidan bi mu wɔ São Paulo. Kar abien na na esisi baabi a wɔde kar sisi no. Onua bi de ne nsa kyerɛɛ Pacaembu Agodibea a ɛbɛn hɔ bisaa me sɛ, ‘Wugye di sɛ da bi yɛbɛyɛ agodibea yi so ma?’ Ná ɛte sɛ nea ɛrenyɛ yiye, nanso wɔ afe 1973 mu no, atiefo 94,586 hyɛɛ agodibea no so ma! Ɛnnɛ, yɛn nuanom a wɔwɔ Brazil boro 767,000—ɛyɛ me anigye paa sɛ mahu nkɔso a ɛte saa!”\nCarlos Cázares (wadi mfe 73) kae sɛ: “Bere a mebɔɔ asu wɔ afe 1954 no, na adawurubɔfo 10,500 na wɔwɔ Mexico. Ná wohia adawurubɔfo pii ma enti wɔpaw me ɔmansin sohwɛfo bere a na madi mfe 21. Ɛyɛ nhyira sɛ m’ankasa mede m’ani ahu Yesaia 60:22 no mmamu. Seesei yɛwɔ adawurubɔfo bɛboro 806,000 a wɔreyɛ Bible adesua bɛboro ɔpepem biako! Ɛyɛ nwonwa!”


NEPAL yɛ ɔman bi a ɛda India atifi fam, na ɛhɔ yɛ mmepɔwmmepɔw. Memeneda, April 25, 2015 no, asasewosow kɛse bi sii ɔman no mu. Esii wɔ ɔman no ahenkurow Kathmandu atifi fam atɔe. Efi Kathmandu rekɔ baabi a esii no bɛyɛ akwansin 50 anaa kilomita 80. Nnipa bɛboro 8,500 na wowuwui; ná ani yɛ nyan paa. Wohwɛ Nepal abakɔsɛm mu a, atoyerɛnkyɛm biara nni hɔ a akunkum nnipa saa. Afie bɛboro mpem ahanum na ɛsɛee. Yehowa Adansefo 2,200 na ɛwɔ Nepal. Ná wɔn mu fã kɛse no ara tete baabi a asasewosow no sii no. Awerɛhosɛm ne sɛ, Yehowa Danseni baako ne ne mma mmienu hweree wɔn nkwa.\nYehowa Danseni bi a yɛfrɛ no Michelle kaa sɛ: “Baabi a asasewosow no sɛee ade paa no, ná asafo a ɛwɔ hɔ no reyɛ Kristofo nhyiam bere a asasewosow no sii no. Sɛ na wɔn mu pii wɔ fie a, anka wɔn a wobewu dɔɔso.” Adɛn nti na wɔn a na wɔwɔ asafo nhyiam ase no anwuwu? Sɛnea wosisii Ahenni Asa no ka ho bi paa.\n“AFEI NA YƐAHU NEA ENTI A YESI NO SAA!”\nAhenni Asa a wosisi no nnansa yi wɔ Nepal no, wosi no sɛnea ɛbɛyɛ a asasewosow rentumi nnwiriw ngu. Man Bahadur ka wɔn a wosisi Ahenni Asa no ho. Ɔkaa sɛ: “Nkurɔfo taa ka kyerɛ yɛn sɛ adan a yesisi no susua nso yɛyɛ ne fapem no denneennen. Afei na yɛahu nea enti a yesi no saa!” Asasewosow no akyi no, Yehowa Adansefo maa kwan sɛ nkurɔfo betumi akɔbɔ wɔn ho adwaa wɔ Ahenni Asa a ɛwowɔ hɔ no so. Asasewosow nketenkete baa akyiri yi deɛ, nanso Ahenni Asa no nti, Yehowa Adansefo ne wɔn afipamfo ho anka.\nYehowa Adansefo ne wɔn afipamfo bɔɔ wɔn ho adwaa wɔ Ahenni Asa ahorow so\nAtoyerɛnkyɛm no sii no, asafo mu mpanyimfo antena wɔn to so koraa na wofii ase hwehwɛɛ asafo no mufo a na wonhu wɔn no. Yehowa Danseni bi a yɛfrɛ no Babita kaa sɛ: “Mpanyimfo no kuu wɔn ho maa asafo no. Ɔdɔ a wɔdaa no adi no kaa yɛn koma paa.” Asasewosow no sii no, ade kyee pɛ na mmarima mmiɛnsa a wɔhwɛ Yehowa Adansefo adwuma no so wɔ Nepal fii ase srasraa asafo ahorow no. Wɔhwɛɛ nneɛma a wɔn a wɔn ho aka no behia ne mmoa a wobetumi de ama asafo mu mpanyimfo no. Wɔrekɔ no, na ahwɛfo a wotutu akwan hyɛ asafo ahorow no den nso ka wɔn ho.\nOnua Gary Breaux fii Yehowa Adansefo adwuma no ti kɔsraa wɔn a asasewosow no dii wɔn nya no\nAsasewosow no sii no, nnansia akyi na Gary Breaux ne ne yere Ruby fii Yehowa Adansefo adwuma no ti wɔ United States kɔɔ Nepal. Wɔn a wɔhwɛ Yehowa Adansefo adwuma no so wɔ Nepal no, baako ne Reuben. Ɔkaa sɛ, “Sɛnea na Kathmandu kurow no adane abutuw na asasewosow nketenkete rekɔ so nti, na yennye nni sɛ Onua Breaux betumi aba. Nanso na wasi ne bo sɛ ɔbɛba, na ɔde ɔseɛ yɛɛ ɔyɔ! Yehowa Adansefo a ɛwɔ Nepal no ani sɔɔ ne nsrahwɛ no paa.”\n‘YƐABƐN YƐN NUANOM PAA’\nSilas yɛ adwuma wɔ Yehowa Adansefo ɔfese a ɛwɔ Nepal. N’anom asɛm ni: “Yesiesiee yɛn tɛlɛfon no wiei pɛ, sɛ́ nkurɔfo refrɛ ara ni; tɛlɛfon no anhome mpo! Ná yɛn nuanom Adansefo a ɛwɔ wiase baabiara pɛ sɛ wɔte yɛn nka. Ebinom wɔ hɔ a na yɛnte wɔn kasa, nanso yehuu sɛ wɔdɔ yɛn paa, na wɔpɛ sɛ wɔboa yɛn.”\nAdansefo nnuruyɛfo a wofi Europe boaa wɔn a wɔn ho aka no\nAsasewosow no akyi no, Yehowa Adansefo a ɛwɔ Nepal no de nnuane kɔɔ Ahenni Asa ahorow so kɔmaa wɔn a ade ahia wɔn no. Wɔyɛɛ saa nna pii. Ɛnyɛ ɛno nko. Wɔtew Atoyerɛnkyɛm Bere Mu Aboafo Kuw bi. Yɛrekasa yi na nneɛma fi Bangladesh, India, ne Japan reba waawaa. Ankyɛ koraa na nnuruyɛfo bi yii wɔn ti. Ná wɔn nyinaa yɛ Yehowa Adansefo a wofi Europe. Wɔhyehyɛɛ wɔn nneɛma wɔ Ahenni Asa baako so. Woduu hɔ ara na wofii adwuma ase. Wɔhwɛɛ wɔn a atoyerɛnkyɛm no ama wɔapira no. Wɔn a atoyerɛnkyɛm no ama wɔabɔ hu nso, wɔboaa wɔn.\nƆbaa bi a yɛfrɛ no Uttara kaa asɛm bi a na ɛda nnipa bebree koma so. Ɔkaa sɛ: “Ná asasewosow no yɛ hu, na na ani yɛ nyan. Nanso ɛno akyi no, yehuu sɛ yɛabɛn yɛn nuanom a yɛne wɔn som no paa.” Ɔdɔ a yɛwɔ ma Yehowa ne yɛn nuanom no, asasewosow no ansɛe no. Mmom, ɛhyɛɛ mu gya.\nKan na hu ɔkwan a yɛfa so boa yɛn nuanom ne nnipa foforo a atoyerɛnkyɛm ama wɔn ho akam no.


1 Mose 12 ASCB – Genesis 12 KJV | Biblica\n1 Mose 12 ASCB – Genesis 12 KJV\n1Awurade Onyankopɔn ka kyerɛɛ Abram sɛ, “Gya wo ɔman, wo nkurɔfoɔ ne wo agya fiefoɔ, na kɔ asase a mɛkyerɛ wo no so.\n2“Mɛma wo ayɛ ɔman kɛseɛ,\nna mɛhyira wo.\nMɛma wo din atrɛ,\n3Mɛhyira wɔn a wɔhyira wo,\nƐnam wo so na wɔbɛhyira\n4Enti, Abram kɔeɛ, sɛdeɛ Awurade Onyankopɔn ka kyerɛɛ no no. Na Lot ne no kɔeɛ. Ɛberɛ a Abram refiri Haran asase so akɔ no, na wadi mfeɛ aduɔson enum. 5Na Abram faa ne yere Sarai ne ne nuabarima Haran babarima Lot, nʼagyapadeɛ ne nʼasomfoɔ a ɔnyaa wɔn wɔ Haran nyinaa, siim kɔɔ Kanaan asase so.\n6Wɔfaa asase no so ara kɔsii baabi a wɔfrɛ hɔ Sekem, kɔduruu odum dua bi a ɛsi baabi a wɔfrɛ hɔ More. Ɛhɔ na wɔsii wɔn ntomadan. Saa ɛberɛ no, na Kanaanfoɔ na wɔte asase no so. 7Afei, Awurade Onyankopɔn yii ne ho adi kyerɛɛ Abram ka kyerɛɛ no sɛ, “Mede saa asase yi bɛma wʼaseni.” Enti, Abram sii afɔrebukyia wɔ hɔ, de kaee Awurade Onyankopɔn a ɔdaa ne ho adi kyerɛɛ no no.\n8Akyire yi, Abram firii hɔ, de nʼani kyerɛɛ mmepɔ bi a ɛwɔ apueeɛ fam, sii ne ntomadan wɔ hɔ. Na Bet-El da atɔeɛ fam, na Ai nso da apueeɛ fam. Ɛhɔ na ɔsii afɔrebukyia maa Awurade Onyankopɔn, sɔree no wɔ hɔ.\n9Afei, Abram dii atutena ara, kɔɔ anafoɔ fam.\n10Saa ɛberɛ no, ɛkɔm kɛseɛ bi sii asase a na Abram te so no so. Enti, ɔtu kɔtenaa Misraim12.10 Nsuseneeɛ a ɛdeda Misraim no enti, ɔpɛ denden no anka no. asase so kakra, ɛfiri sɛ, ɛkɔm a ɛbaa asase no so no, na ano yɛ den yie. 11Ɔreyɛ aduru Misraim asase so no, ɔka kyerɛɛ ne yere Sarai sɛ, “Menim sɛ woyɛ ɔbaa a wo ho yɛ fɛ yie. 12Sɛ Misraimfoɔ no hunu wo a, wɔbɛka sɛ, ‘Ne yere nie. Momma yɛnkum no, na yɛmfa no.’ 13Na sɛ woka sɛ woyɛ me nuabaa a, Misraimfoɔ no bɛhwɛ me yie, ɛfiri sɛ, wɔn ani wɔ wo ho, ɛno enti, wɔrenkum me.”\n14Ɛberɛ a wɔduruu Misraim asase so no, Misraimfoɔ no hunuu sɛ, ɔbaa no ho yɛ fɛ yie. 15Na ɔhene Farao mpanimfoɔ hunuu no no, wɔkamfoo nʼahoɔfɛ, kɔbɔɔ no amaneɛ. Enti, ɔhene Farao soma ma wɔkɔfaa ɔbaa no baa nʼahemfie hɔ. 16Esiane ɔbaa no ahoɔfɛ enti, ɔhene Farao hwɛɛ Abram yie, maa no nnwan, anantwie, afunumunini ne afunumubereɛ, nkoa, mfenaa ne nyoma.\n17Na ɛsiane Abram yere Sarai te a na ɔte Farao ahemfie hɔ no enti, Awurade Onyankopɔn maa ɔyaredɔm baa Farao ne ne fiefoɔ so. 18Yei enti, Farao frɛɛ Abram bisaa no sɛ, “Ɛdeɛn na woayɛ me yi? Adɛn enti na woanka ankyerɛ me sɛ, ɔbaa no yɛ wo yere? 19Adɛn enti na wokaa sɛ, ‘Ɔyɛ me nuabaa’ na woama maware no? Sɛ saa na ɛteɛ deɛ a, gye wo yere. Wo yere nie! Fa wʼadeɛ kɔ!” 20Na Farao hyɛɛ asraafoɔ sɛ, wɔnkɔgya Abram ne ne yere ɛkwan a wɔn fiefoɔ ne wɔn agyapadeɛ nyinaa ka ho.\nASCB : 1 Mose 12


Genesis 34 | Intanɛt So Bible| Wiase Foforɔ Nkyerɛaseɛ\nObi too Dina mmonnaa (1-12)\nYakob mma mmarima no daadaa kurom hɔfo (13-31)\n34 Yakob babea Dina a ɔne Lea woo no no,+ na ɔtaa kɔ kurom hɔ mmabaa nkyɛn ne wɔn kɔbɔ.*+ 2 Bere a asaase no so obirɛmpɔn Hamor a ɔyɛ Hiwini+ no ba Sekem huu Dina no, ɔfaa no ne no dae na oguu ne ho fĩ. 3 Afei na ɔnte Yakob ba Dina ho kasa koraa;* ɔdɔɔ ababaa no, na ɔkorɔkorɔɔ no.* 4 Ɛnna Sekem ka kyerɛɛ ne papa Hamor+ sɛ: “Kogye ababaa yi aware ma me.” 5 Bere a Yakob tee sɛ aberante no agu ne ba Dina ho fĩ no, na ne mma mmarima no rehwɛ ne mmoa wɔ wuram, enti omuaa n’ano twɛnee sɛ wɔbɛba. 6 Akyiri yi, Sekem papa Hamor baa Yakob nkyɛn ne no bɛkasae. 7 Nanso Yakob mma no tee nea asi, na ntɛm pa ara wofi wuram bae. Asɛm no yɛɛ wɔn yaw, na wɔn bo fuwii denneennen, efisɛ Yakob babea a ɔne no dae no,+ na ɛyɛ animguase ma Israel, na na ɛyɛ akyiwade.+ 8 Hamor ne wɔn kasae sɛ: “Mo babea no, me ba Sekem pɛ no paa.* Enti mesrɛ mo momfa no mma no aware, 9 na momma yɛnwareware yɛn ho.* Momfa mo mma mmea mma yɛn na mo nso monware yɛn mma mmea.+ 10 Mubetumi ne yɛn atena, asaase no da hɔ ma mo. Montena ha na munni gua, na momma mo ani nka ha.” 11 Afei Sekem ka kyerɛɛ Dina papa ne ne nuanom sɛ: “Mesrɛ mo, momma minnya mo anim dom, na biribiara a mubebisa no mede bɛma mo. 12 Tiade ne akyɛde biara a mubegye me no, sɛ ɛso sɛ dɛn koraa a, metua.+ Nea ehia me ara ne sɛ mode ababaa no bɛma me aware.” 13 Na Yakob mma mmarima no daadaa Sekem ne ne papa Hamor, efisɛ na Sekem agu wɔn nuabea Dina ho fĩ. 14 Asɛm a wɔka kyerɛɛ wɔn ne sɛ: “Yɛrentumi nyɛ saa. Yɛrentumi mfa yɛn nuabea mma ɔbarima a ontwaa twetia,*+ efisɛ ɛyɛ animguase ma yɛn. 15 Sɛ yɛbɛpene so a, gye sɛ moyɛ eyi: monyɛ sɛ yɛn na momma mmarima a wɔwɔ mo mu nyinaa ntwa twetia.+ 16 Moyɛ saa a, yɛde yɛn mma mmea bɛma mo na yɛn nso yɛaware mo mma mmea, na yɛne mo bɛtena sɛ nnipa baako. 17 Na sɛ moantie antwa twetia a, ɛnde yɛbɛfa yɛn nuabea* no na yɛakɔ.” 18 Asɛm no yɛɛ Hamor+ ne ne ba Sekem+ dɛ. 19 Aberante no antwentwɛn ne nan ase koraa sɛ ɔbɛyɛ nea wɔaka no,+ efisɛ na n’ani gye Yakob babea no ho, na na aberante no wɔ anuonyam sen ne papa fifo nyinaa. 20 Enti Hamor ne ne ba Sekem kɔɔ wɔn kurow pon ano,+ na wɔka kyerɛɛ kurom hɔ mmarima sɛ: 21 “Mmarima yi pɛ sɛ wɔne yɛn tena asomdwoe mu. Enti momma wɔntena asaase yi so na wonni gua wɔ so, efisɛ asaase nyɛ na wɔ ha. Yebetumi aware wɔn mma mmea na yɛde yɛn mma mmea ama wɔn.+ 22 Nanso sɛ wɔbɛpene so ne yɛn atena na wɔne yɛn ayɛ baako a, ɛsɛ sɛ yɛn mmarima nyinaa twa twetia sɛnea wɔatwa twetia no.+ 23 Ɛba saa a, wɔn agyapade, wɔn ahode, ne wɔn nyɛmmoa nyinaa, ɛremmedi yɛn nsam anaa? Enti momma yɛmpene nea wɔaka no so na wɔne yɛn ntena.” 24 Enti wɔn a wɔfa kurow no pon ano fi adi nyinaa tiee Hamor ne ne ba Sekem, na mmarima a wɔfa kurow pon ano fi adi nyinaa twaa twetia. 25 Afei ne nnansa so a ɛyaw no da so wɔ hɔ no, Yakob mma baanu, Simeon ne Lewi a wɔyɛ Dina nuanom,+ faa sekan, na wɔkɔɔ kurow no mu bere a obiara ani nna, na wokokunkum mmarima no nyinaa.+ 26 Wɔde sekan kum Hamor ne ne ba Sekem nso. Afei wɔfaa Dina fii Sekem fi hɔ, na wɔkɔe. 27 Yakob mma a wɔaka no nso bɛtoo mmarima a wɔakunkum wɔn no so, na wɔfaa kurow no mu nneɛma nyinaa, efisɛ na wɔagu wɔn nuabea no ho fĩ.+ 28 Wɔfaa wɔn nguan, wɔn anantwi, wɔn mfurum; nea ɛwɔ kurow no mu ne nea ɛwɔ wuram nyinaa. 29 Afei nso, wɔfaa wɔn ho nneɛma nyinaa, na wɔfaa wɔn mma ne wɔn yerenom kɔe, na biribiara a wɔn nsa kae wɔ wɔn afi mu no, wɔfae. 30 Ɛnna Yakob ka kyerɛɛ Simeon ne Lewi+ sɛ: “Moakɔfa ɔhaw* kɛse abɛto me so, na moama me ho abɔn Kaananfo ne Perisifo; asaase yi sofo nyinaa. Me ho nnipa sua, na wɔbɛboaboa wɔn ano abekum me atɔre me ne me fifo ase.” 31 Ɛnna wobuae sɛ: “Yɛntena hɔ mma obi nyɛ yɛn nuabea sɛ tuutuuni anaa?”\n^ Anaa “kɔsra wɔn.”\n^ Anaa “ne kra fam Yakob ba Dina ho.”\n^ Nt., “ɔkaa ababaa no koma too ne yam.”\n^ Anaa “Sekem kra fam ne ho.”\n^ Anaa “momma yenni ayeware.”\n^ Anaa “ontwaa ne dua.”\n^ Anaa “yɛn babea.”\n^ Anaa “mmusu.”


Oduruyɛfo Nimdefo Bi Kyerɛkyerɛ Ne Gyidi Mu | Wobisabisa nsɛm\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Finnish French Georgian German Greek Hebrew Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirghiz Kirundi Korean Latvian Lingala Lithuanian Macedonian Malagasy Malayalam Maltese Nepali Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nNSƐM A WOBISABISA | GUILLERMO PEREZ\nOduruyɛfo Nimdefo Bi Kyerɛkyerɛ Ne Gyidi Mu\nGuillermo Perez yɛ dɔkota a ɔyɛɛ adwuma wɔ South Africa ayaresabea kɛse bi mu. Ɔno na na ɔda adɔkotafoɔ a na wɔyɛ oprehyɛn no ano. Nnansa yi ara na wakɔ pɛnhyen. Ná ɔgye di sɛ nneɛma bi na ɛdanedanee maa nkwa bae. Ɔnyaa saa gyidie no kyɛe. Nanso akyire yi ɔbɛgye dii sɛ Onyankopɔn na ɛbɔɔ nnipa. Nyan! kyerɛwfo ne no twetwee nkɔmmɔ faa ne gyidie ho.\nYɛsrɛ wo, kyerɛ yɛn nea enti a kane no na wogye di sɛ nneɛma bi na ɛdanedanee maa nkwa bae?\nM’awofoɔ de Katoleksom na ɛtetee me, nanso na m’adwene nsi pi Nyankopɔn ho, efisɛ Onyankopɔn a ɔhye nkurɔfo wɔ egya mu deɛ, na ɛyɛ den sɛ mɛgye no adi. Enti bere a suapɔn mu akyerɛkyerɛfo kyerɛɛ me sɛ ɛnyɛ Nyankopɔn na ɛbɔɔ adeɛ na mmom biribi na ɛdanedane maa nkwa bae no, megye dii. Mefaa no sɛ ɛwɔ nnyinasoɔ. Asɔre a mekɔ no nso, na wɔgye di sɛ bibiri na ɛdanedane maa nkwa bae nanso ɛfiri Nyankopɔn.\nƐyɛɛ dɛn na w’ani bɛgyee Bible ho?\nMe yere Susana firii aseɛ ne Yehowa Adansefoɔ suaa Bible. Wɔde Bible kyerɛɛ no sɛ Nyankopɔn nhye nnipa wɔ egya mu. * Bio nso wɔkyerɛɛ no sɛ Nyankopɔn ahyɛ bɔ sɛ ɔbɛma asase yi adane paradise. * Enti yɛhunuu sɛ nkyerɛkyerɛ wei deɛ ntease wom. Afe 1989 mu no, Yehowa Danseni a yɛfrɛ no Nick firii aseɛ srasraa me. Da bi na yɛresua nea ɛyɛe a yɛn nipadua bae. Asɛm a ɛwɔ Hebrifo 3:4 no tɔɔ m’asom paa. Ɛka sɛ: “Ofie biara obi na osi, na nea ɔyɛɛ nneɛma nyinaa ne Onyankopɔn.”\nBere a wusuaa nipadua ho adeɛ no, wugye dii sɛ obi na ɛbɔɔ adeɛ?\nAane. Mehwɛ sɛnea nipadua no ara siesie ne ho a, mihu sɛ obi na ɔhyɛɛ da yɛe. Mɛyɛ ho nhwɛso a, sɛ ekuro tu obi a, nneɛma nnan bi kɔ so wɔ nipadua no mu ansa na ekuro no awu. Wei nyinaa maa mehunuu sɛ oprehyɛn a meyɛ no, nipadua no ara na edi boa me.\nBiribi twa yɛn a, deɛn na ɛkɔ so wɔ yɛn nipadua mu?\nBiribi twa wo a, ɛhɔ ara adeɛ a edi kan no hyɛ aseɛ yɛ adwuma sɛnea ɛbɛyɛ a mogya no bɛtwa. Sɛnea nneɛma keka bom yɛ adwuma pɛpɛɛpɛ no yɛ nwanwa paa. Adeɛ baako a mentumi mmu m’ani ngu so ne sɛ, ntini a mogya fa mu no tenten bɛyɛ akwansin 60,000 (kilomita 100,000). Deɛ ɛyɛ nwanwa wɔ ho ne sɛ ɛno ara tumi ma mogya twa ma ekuro no nso wu. Saa adeɛ yi plɔmbafoɔ animdefoɔ mpo ntumi nte aseɛ.\nAdeɛ a ɛtɔ so mmienu no adwuma ne sɛn?\nEbedi nnɔnhwere kakra no, na mogya no atwa ama ɛhɔ ahon. Ansa na ɛhɔ bɛhon no, na nneɛma a ɛyɛ nwanwa pii akɔ so. Deɛ edi kan no, ntini a ɛka twom maa mogya no twaeɛ no, afei deɛ emu buebue. Sɛ emu bue saa a, etumi ma mogya pii fa mu kɔ baabi a atwa no. Deɛ edi hɔ no, nsuo a protein wom kɔgyina baabi a atwa no ma ɛhɔ hon. Nsuo no adwuma ne sɛ, ɛmma kuro no mporɔ, eyi borɔ na ɛhohoro kuro no anim. Deɛ ɛbɛkɔ so biara no, ehia nkwammoaa pepeankoma soronko bi. Nneɛma a ɛkɔ so no bi bɔ kwan ma deɛ edi hɔ; ɛno akyi no na awie n’adwuma.\nDɛn bio na ɛkɔ so ansa na kuro no awu?\nEdi nna kakra a, nneɛma a ɛbɛma kuro no awu ba nipadua no mu, na ɛno na efi adeɛ ɛtɔ so mmiɛnsa no ase; ebedi bɛyɛ nnawɔtwe mmienu no na nipadua no anya nea ehia nyinaa. Nkwammoaa a ɛma kuro no ka twom no yi wɔn ti wɔ baabi a kuro no wɔ no, na akyire yi nkwammoaa no yɛ bebree. Afei nso, mogya ntini nketenkete bi ba ekuro no ho beyi mu efĩ na epu nnuro soronko bi gu mu siesie kuro no anim. Ɛno akyi no, adeɛ bi a ɛyɛ nwanwa kɔ so. Nkwammoaa soronko bi ba bɛka kuro no twom.\nAdwuma a ɛkɔ so no nyɛ agorɔ koraa! Enti edi nna sɛn ansa na ekuro no awu koraa?\nNea etwa toɔ no tumi di abosome bi. Saa bere no, dompe toãtoã, na honam koro fa so. Woka ne nyinaa bom a, wutumi hu sɛ nneɛma bi a ɛyɛ nwanwa bebree keka bom wɔ nipadua mu ansa na ekuro no atumi awu.\nEnti wubetumi akae asɛm bi a epusuu wo paa?\nSɛ mihu sɛnea nipadua no sa ne ho yareɛ a, etumi yɛ me nwanwa dodo!\nAane. Mekae sɛ meyɛɛ mfe 16 abaayewa bi a onyaa kar akwanhyia ho adwuma. Ná ne tan mu atwa ama mogya renwunu gu ne mu; ná baabi a ɔda nyɛ koraa. Kane no a, anka yɛbɛyɛ no oprehyɛn ayɛ tan no ho adwuma anaa yɛayi atwene. Nanso nnɛ deɛ adɔkotafoɔ pɛ sɛ nipadua no ara sa ne ho yareɛ. Enti memaa no aduro a ɛmma kuro no mporɔ, de nsuo sii ne so maa no mogyaduro ne aduro a ɛmma ɔnte yaw. Akyire yi yɛtwaa skan hunuu sɛ tan no asa ne ho yareɛ. Sɛ mihu sɛnea nipadua no sa ne ho yareɛ a, etumi yɛ me nwanwa dodo! Ɛno ma me gyidie si pi sɛ Onyankopɔn na ɔbɔɔ yɛn.\nDɛn na ɛmaa w’ani bɛgyee Yehowa Adansefoɔ ho?\nMehunuu sɛ wɔpɛ nnipa, na wɔn nsɛm nyinaa firi Bible mu. Bio nso, akokoduru a wɔde ka wɔn gyidie ho asɛm kyerɛ nkurɔfo na wɔboa nkurɔfo ma wɔsua Onyankopɔn ho adeɛ no yɛɛ me fɛ.\nYehowa Danseni a wobɛyɛe no, ɛboaa wo w’adwumayɛ mu?\nAane. Adeɛ baako ne sɛ, ɛboa maa m’awerɛhoɔ so tee. Ɛne sɛn? Ɛne sɛ, adɔkotafoɔ ne anɛɛsefoɔ nyinaa, sɛ wɔyɛ obi a ɔyare anaa wapira ho adwuma a, etumi gya wɔn awerɛhoɔ, na ɛno mu na ɛboaa me. Bio nso, sɛ eduru baabi na ayarefo no bi pɛ sɛ wɔne me bɔ nkɔmmɔ a, na mekyerɛkyerɛ wɔn sɛ Ɔbɔadeɛ no ahyɛ bɔ sɛ obeyi yareɛ ne amanehunu * afiri hɔ de wiase foforɔ bi aba a ɛhɔ deɛ, obiara renka sɛ, “meyare.” *\n^ nky. 7 Ɔsɛnkafo 9:5.\n^ nky. 7 Yesaia 11:6-9.\n^ nky. 23 Adiyisɛm 21:3, 4.\n^ nky. 23 Yesaia 33:24.\nNea Ɛyɛe a Nkwa Bae, Nea Nkurɔfo Aka Nyansahu Ne Bible\nAmemene Ho Ɔbenfo Bi Kyerɛkyerɛ Ne Gyidi Mu\nObi a Ɔyɛ Program Gu Kɔmputa So Kyerɛkyerɛ Ne Gyidi Mu\nNyinsɛn mu Ɔbenfo Bi Kyerɛkyerɛ Ne Gyidi Mu\nNkontaabufoɔ Bi Kyerɛkyerɛ Ne Gyidi Mu


Petro I 4 NA-TWI - Abrabɔ foforo - Esiane sɛ Kristo huu - Bible Gateway\nPetro I 3Petro I 5\nPetro I 4 Nkwa Asem (NA-TWI)\n4 Esiane sɛ Kristo huu amane ne honam mu nti, munso saa adwene koro no ara mu mfa nhyɛ mo ho den. Efisɛ, obiara a ohu amane wɔ honam mu no ne bɔne nni biribiara yɛ. 2 Efi mprempren rekɔ no, mo nna a aka wɔ asase so ha no, ɛsɛ sɛ Onyankopɔn na odi mo abrabɔ so a ɛnyɛ onipa akɔnnɔ so. 3 Moasɛe mmere bebree de ayɛ nea ɛsɛ sɛ manmufo na wɔyɛ. Motenaa ase wɔ ahohwi, akɔnnɔ, asabow, agobɔne, adidimee ne abosonsom mu.


Sakaria Anisoadehu a Ɛto so Nsia ne Nson—Ɛfa Wo Ho Sɛn?| Adesua\nKENKAN WƆ Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Monsan mmra me nkyɛn, . . . na me nso mɛsan aba mo nkyɛn.”—SAK. 1:3.\nNNWOM: 89, 86\nYehowa bu korɔn biara sɛn?\nYɛahyira yɛn ho so ama Onyankopɔn. Yɛbɛyɛ dɛn adi saa bɔhyɛ no so “da biara”?\nDɛn na yebetumi ayɛ de aboa na amumɔyɛsɛm antena Yehowa fie?\n1-3. (a) Bere a Sakaria fii ase sɛ ɔrehyɛ nkɔm no, na tebea bɛn na Yehowa nkurɔfo wom? (b) Adɛn nti na Yehowa ka kyerɛɛ ne nkurɔfo sɛ ‘wɔnsan mmara ne nkyɛn’?\nWOKENKAN Sakaria nhoma no a, wubehu anisoadehu bi a ɛyɛ nwonwa wom. Wubehu nhoma mmobɔwee bi a atu nam wim, ɔbea bi a ɔhyɛ efa susude anaa kuku a wɔabua so mu, ne mmea mmienu a wɔwɔ ntaban te sɛ asukɔnkɔn deɛ a wɔnam mframa mu. (Sak. 5:1, 7-9) Adɛn nti na Yehowa maa odiyifo no nyaa anisoadehu a ɛyɛ nwonwa yi? Saa bere no, tebea bɛn na na Israelfo no wom? Anisoadehu a Sakaria yɛɛ ho kyerɛwtohɔ no, ɛnnɛ ɛfa yɛn ho sɛn?\n2 Ná afe 537 A.Y.B. yɛ anigye afe ma Yehowa nkurɔfo a wɔahyira wɔn ho so. Ná wɔakɔyɛ nkoa wɔ Babilon mfe pɔrepɔre 70; saa afe no na wonyaa ahofadi. Mfiase no, wodii ahurusi. Ɛno akyi, wofii ase sɛ wɔresi asɔrefie no wɔ Yerusalem na wɔasan de nokware som asi hɔ. Wɔtoo asɔrefie no fapem afe 536 A.Y.B. Saa bere no, na ɔman no “reyɛ dede kɛse, na wɔtee wɔ akyirikyiri.” (Esra 3:10-13) Nanso, ankyɛ asɔrefie a na wɔresi no nti, atamfo sɔre tiaa wɔn. Nkurɔfo no hyiaa nsɛnnennen ne ɔhaw pii, na ɛmaa wɔn abam bui. Enti wogyaee asɔrefie no si, na wokosisii wɔn ankasa fie yeyɛɛ wɔn mfuw. Mfe 16 akyi no, na Yehowa asɔrefie no da so ara tim nea etim. Onyankopɔn nkurɔfo no de wɔn adwene sii nneɛma a wɔn ankasa hia so kan, enti ɛho behiae sɛ wɔkae wɔn sɛ wonnyae nea wɔreyɛ no na wɔnsan nkɔ Yehowa nkyɛn. Ná Yehowa pɛ sɛ wɔsan ba ne nkyɛn, na wofi wɔn koma nyinaa mu de akokoduru som no.\n3 Afe 520 A.Y.B. no, Onyankopɔn somaa odiyifo Sakaria sɛ ɔnkɔkae ne nkurɔfo no nea enti paa a ogyee wɔn fii Babilon. Edin Sakaria kyerɛ “Yehowa Akae.” Ɛbɛyɛ sɛ edin no ma wɔkaee nokwasɛm titiriw bi. Ɛwom sɛ na nkurɔfo no werɛ afi nea Yehowa yɛ de gyee wɔn no, nanso Onyankopɔn deɛ, na ɔda so kae ne nkurɔfo no. (Kenkan Sakaria 1:3, 4.) Yehowa kaa wɔn koma too wɔn yam maa wɔn awerɛhyem sɛ ɔbɛboa wɔn ama wɔasan de nokware som asi hɔ, nanso ɔbɔɔ wɔn kɔkɔ paa sɛ ɔmpɛ sɛ wɔbɛsom no bi ne bi. Yehowa maa Sakaria nyaa anisoadehu a ɛto so nsia ne nea ɛto so nson. Momma yɛnhwɛ sɛnea ɛkanyan nkurɔfo no ma wɔkɔtoaa adwuma no so. Afei nso, ɛnnɛ asuade bɛn na yebetumi anya afi mu?\nATEMMU A ONYANKOPƆN DE BA WƆN A WƆBƆ KORƆN SO\n4. Dɛn na Sakaria hui wɔ anisoadehu a ɛto so nsia no mu? Nhoma mmobɔwee a nkyerɛwee wɔ afã mmienu no nso kyerɛ sɛn? (Hwɛ mfonini a ɛwɔ adesua yi mfiase no. Nɔma 1.)\n4 Sakaria nhoma no ti 5 mfiase no, wɔaka anisoadehu bi a ɛyɛ nwonwa ho asɛm wɔ hɔ. (Kenkan Sakaria 5:1, 2.) Sakaria hui sɛ nhoma mmobɔwee bi a ne tenten bɛyɛ anammɔn 30 (mita 9), na ne tɛtrɛtɛ bɛyɛ anammɔn 15 (mita 4.5) atu nam wim! Ná wɔasan nhoma mmobɔwee no mu, enti na wobetumi akenkan. Atemmusɛm na na ɛwɔ afã mmienu no nyinaa. (Sak. 5:3) Mpɛn pii no, sɛ wɔrekyerɛw nhoma mmobɔwee so a, ɔfã baako pɛ na na wɔkyerɛw. Enti ɛda adi pefee sɛ nhoma mmobɔwee wei deɛ, aniberesɛm a ɛho hia paa na na ɛwom.\nKorɔn biara nni tenabea wɔ Yehowa nkurɔfo mu (Hwɛ nkyekyɛm 5-7)\n5, 6. Sɛn na Yehowa bu korɔn biara?\n5 Kenkan Sakaria 5:3, 4. Nnipa nyinaa bebu akontaa akyerɛ Yehowa, nanso wɔn a ne din da wɔn so no deɛ, yɛnna nka mpo. Wɔn a wɔdɔ Onyankopɔn nim sɛ korɔn biara a wɔbɛbɔ no, ɛde ‘ahohora bɛba wɔn Nyankopɔn din so.’ (Mmeb. 30:8, 9) Ebia nnipa binom adwene bɛyɛ wɔn sɛ, sɛ ahokyere bi nti na wɔbɔ korɔn a, ɛnde ɛnyɛ bɔne. Nanso, sɛ obi te nka sɛ ntease wom sɛ ɔbɔ korɔn a, nea ɛkyerɛ ne sɛ, n’ani bere ade, na nea ɔrehwehwɛ no ho hia no koraa sen Onyankopɔn. Ɔda no adi sɛ ommu Yehowa ne Ne din, na saa ara nso na ɔmfa Onyankopɔn mmara nyɛ hwee.\n6 Wohyɛɛ no nsow sɛ Sakaria 5:3, 4 kae sɛ ‘nnome bɛkɔ ɔkorɔmfo no fie; na ɛbɛtena hɔ na asɛe fie no’? Adaban ne nsafe anaa nkrado rentumi nsiw Yehowa atemmu kwan. Enti sɛ obi reyɛ bɔne wɔ sum ase wɔ Yehowa nkurɔfo mu a, Yehowa betumi ahu na wabu no atɛn. Sɛ nea ɔbɔ korɔn no tumi de sie polisifo, n’adwumawuranom, asafo mu mpanyimfo, anaa n’awofo mpo a, ɔrentumi mfa nsie Onyankopɔn. Efisɛ Onyankopɔn bɛhwɛ ama korɔn biara ada adi. (Heb. 4:13) Wɔn a yɛne wɔn bɔ fekuw yɛ nkurɔfo a wɔreyɛ nea wobetumi biara sɛ wobedi nokware “biribiara mu.” Wei ma yɛn koma tɔ yɛn yam paa!—Heb. 13:18.\n7. Nnome a ɛwɔ nhoma mmobɔwee a atu nam wim so no, dɛn na yɛbɛyɛ na ebi anka yɛn?\n7 Yehowa kyi korɔn biara. Sɛ yɛde Yehowa abrabɔ pa ho mmara yɛ adwuma na yɛkɔ so yɛ nneɛma a engu ne din ho fĩ a, ɛyɛ hokwan kɛse ma yɛn. Sɛ yɛyɛ saa a, atemmu a Yehowa de reba wɔn a wɔhyɛ da bu ne mmara so no, ebi renka yɛn.\nDI WO BƆHYƐ SO “DA BIARA”\n8-10. (a) Dɛn ne ntam? (b) Ntam bɛn na Ɔhene Sedekia kae a wanni so?\n8 Afei asɛm a ɛwɔ nhoma mmobɔwee a atu nam wim so no de kɔkɔbɔ bi maa ‘wɔn a wɔde Onyankopɔn din keka ntanhunu’ no. (Sak. 5:4) Ntam yɛ asɛm a obi ka de kyerɛ sɛ asɛm bi yɛ nokware, anaa ɛyɛ ɛbɔ a obi hyɛ de kyerɛ sɛ ɔbɛyɛ biribi anaa ɔrenyɛ.\n9 Obi de Yehowa din ka ntam a, ɛyɛ aniberesɛm paa. Asɛm a ɛtoo ɔhene a otwa to a odii ade wɔ Yerusalem no ma yehu sɛ ɛyɛ aniberesɛm ampa. Sedekia de Yehowa din kaa ntam sɛ ɔbɛkɔ so de ne ho ahyɛ Babilon hene ase. Nanso, Sedekia anni ntam a ɔkae no so. Ɛno nti Yehowa buu no atɛn. Ɔkae sɛ: ‘Sɛ mete ase yi, faako a ɔhene a ɔde no dii ade te no, ɛhɔ ara na Sedekia bewu wɔ Babilon; ɔtotoo ɔhene yi ntam ase, na obuu n’apam so.’—Hes. 17:16.\n10 Ɔhene Sedekia de Onyankopɔn din kaa ntam, enti na Yehowa hwɛ kwan sɛ obedi so. (2 Be. 36:13) Nanso, Sedekia twaa ne ho kohuu Egypt sɛ Egypt mmoa no mma onnye ne ho mfi Babilon ase, nso ankosi hwee.—Hes. 17:11-15, 17, 18.\n11, 12. (a) Ɛbɔ a ɛho hia sen biara a yɛbɛhyɛ no, ɛne nea ɛwɔ he? (b) Ɛbɔ a yɛhyɛ de hyira yɛn ho so no, sɛn na ɛsɛ sɛ ɛka yɛn asetena da biara da?\n11 Yɛn nso, yɛhyɛ bɔ a Yehowa tie. Ɔfa ɛbɔ a yɛhyɛ no aniberesɛm, enti ɛsɛ sɛ yedi so na ama yɛanya n’anim dom. (Dw. 76:11) Ɛbɔ a yɛhyehyɛ nyinaa, nea ehia paa ne nea yɛde hyira yɛn ho so ma Yehowa no. Ahosohyira yɛ ɛbɔ a yɛhyɛ sɛ osu mu oo, owia mu oo, nea ebesi biara yɛbɛsom Yehowa.\n12 Yɛahyɛ bɔ sɛ yɛbɛsom Yehowa. Yɛbɛyɛ dɛn adi so? “Da biara” yehyia sɔhwɛ akɛse ne nketewa. Ɛsɛ sɛ nea yɛyɛ wɔ emu biara ho no ma Yehowa hu sɛ ɛbɔ a yɛahyɛ no, yebu no aniberesɛm. (Dw. 61:8) Nhwɛso bi ni. Sɛ obi a ɔwɔ yɛn adwumam anaa sukuu mu de ne ho rehyehyɛ yɛn a, yɛbɛma wahu sɛ yekyi nea ɔreyɛ no anaa? Yɛbɛyɛ saa de akyerɛ sɛ yɛn ‘ani gye Yehowa akwan ho’ anaa? (Mmeb. 23:26) Yɛmfa no sɛ wo nko ara na woyɛ Yehowa somfo wɔ w’abusua mu, na abusuafo a wɔaka no mfa Yehowa asɛm mmɔ wɔn bra. Ɛyɛ a wosrɛ Yehowa sɛ ɔmmoa wo mma wonkɔ so nna Kristofo suban adi? Wobɔ yɛn soro Agya a ɔwɔ ɔdɔ no mpae daa, na woda no ase daa sɛ ɔde wo aba ne ntaban ase na ɔdɔ wo? Wugye bere kenkan Bible da biara? Sɛ yɛbɛka a, yɛahyɛ Yehowa bɔ sɛ yɛbɛyɛ saa nneɛma yi nyinaa. Sɛ yetie Yehowa na yɛyɛ nea yebetumi biara wɔ ne som mu a, yɛda no adi sɛ yɛdɔ no na yɛahyira yɛn ho so ama no ampa. Yɛn abrabɔ na yɛde kyerɛ sɛ yɛsom Yehowa, na ɛnyɛ ani so ade kɛkɛ. Sɛ yedi yɛn bɔhyɛ so a, ɛyɛ yɛn ara yɛn yiyedi; yedi nokware a, yebenya asetena pa daakye.—Deut. 10:12, 13.\n13. Sakaria anisoadehu a ɛto so nsia no, dɛn na yebetumi asua afi mu?\n13 Sakaria anisoadehu a ɛto so nsia no aboa yɛn ama yɛahu sɛ ɛnsɛ sɛ wɔn a wɔdɔ Yehowa no bɔ korɔn biara anaa wɔka ntanhunu. Yɛahu nso sɛ, Israelfo dii mfomso bebree deɛ, nanso Yehowa ampo wɔn. Yehowa tee Israelfo no ase efisɛ na atamfo atwa wɔn ho ahyia, na na nneɛma mu ayɛ den ama wɔn. Yehowa dii ne bɔhyɛ so. Ɔde wei yɛɛ nhwɛso maa yɛn, na wei kyerɛ sɛ ɔbɛboa yɛn ama yɛn nso yɛadi yɛn bɔhyɛ so. Ɔkwan baako a ɔnam so reboa yɛn ne sɛ, wahyɛ yɛn bɔ sɛ obeyi abɔnefosɛm nyinaa afi asase so baabiara nnansa yi ara. Anisoadehu a edi hɔ a Sakaria nyae no ma yenya saa anidaso yi.\nWƆDE AMUMƆYƐ ‘ATO NE TENABEA’\n14, 15. (a) Dɛn na Sakaria hui wɔ anisoadehu a ɛto so nson a onyae no mu? (Hwɛ mfonini a ɛwɔ adesua yi mfiase no. Nɔma 2.) (b) Ɔbea a ɔhyɛ efa susude anaa kuku mu no gyina hɔ ma dɛn, na adɛn nti na wɔde no ahyɛ mu na wɔakata no so?\n14 Bere a Sakaria huu nhoma mmobɔwee a atu nam wim akyi no, ɔbɔfo bi ka kyerɛɛ no sɛ “ma w’ani so.” Dɛn na na obehu wɔ anisoadehu a ɛto so nson no mu? Ohuu susude anaa kuku bi a wɔfrɛ no “efa” sɛ afi adi rekɔ. (Kenkan Sakaria 5:5-8.) Saa susude no wɔ “mmuaso kurukuruwa a wɔde sumpii ayɛ.” Bere a woyii mmuaso no, Sakaria hui sɛ “ɔbea bi te efa susude no mu.” Ɔbɔfo no kae sɛ ɔbea a ɔhyɛ efa susude no mu no yɛ “Amumɔyɛ.” Ɔbea no yɛe sɛ ɔrepue. Wo deɛ, hwɛ sɛnea ɛbɛyɛ sɛ Sakaria yam hyee no! Ɔbɔfo no yɛɛ ntɛm piaa ɔbea no hyɛɛ susude no mu, na ɔde mmuaso a emu yɛ duru no kataa so. Wei kyerɛ sɛn?\n15 Anisoadehu yi ma yehu sɛ Yehowa remma amumɔyɛ biara ntena ne nkurɔfo mu. Ohu sɛ amumɔyɛ bi rekɔ so wɔ ne nkurɔfo mu a, obesiw ano na wayi afi hɔ ntɛm ara. (1 Kor. 5:13) Mmuaso no a ɔbɔfo no san de kataa susude no so no ma yehu sɛ saa na Yehowa bɛyɛ.\nYehowa hwɛ maa nokware som ho tewee (Hwɛ nkyekyɛm 16-18)\n16. (a) Dɛn na Sakaria hui sɛ ɛbaa efa susude no so? (Hwɛ mfonini a ɛwɔ adesua yi mfiase no. Nɔma 3.) (b) Ɛhe na mmea a wɔwɔ ntaban no de efa susude no kɔe?\n16 Afei Sakaria huu mmea mmienu bi a wɔwɔ ntaban a emu yɛ den te sɛ asukɔnkɔn deɛ sɛ wɔreba. (Kenkan Sakaria 5:9-11.) Mmea yi nte sɛ ɔbea a ɔhyɛ susude no mu no koraa! Saa mmea no de wɔn ntaban a emu yɛ den no tui, na wɔmaa susude a “Amumɔyɛ” hyɛ mu no so kɔe. Ɛhe na wɔde ɔbea no rekɔ? Wɔde Amumɔyɛ kɔɔ “Sinar asase so,” anaa Babilon. Adɛn nti na wɔde susude no kɔɔ Babilon?\n17, 18. (a) “Amumɔyɛ” no “tenabea” ne Sinar. Adɛn ntia? (b) Dɛn na ɛsɛ sɛ yesi yɛn bo sɛ yɛbɛyɛ wɔ amumɔyɛ ho?\n17 Israelfo a wɔtenaa ase Sakaria bere so no, na wɔbɛte ase sɛ Sinar yɛ tenabea a ɛfata ma Amumɔyɛ. Sakaria ne ne mfɛfo Yudafo bere so no, na wonim sɛ amumɔyɛ ahyɛ Babilon mã. Esiane sɛ wonyinii wɔ kurow a na ɔbrasɛe ne abosonsom ahyɛ mu mã no mu nti, da biara da na ɛsɛ sɛ wɔko denneennen de twe wɔn ho fi abosonsomfo nneyɛe bɔne no ho. Wode hwɛ sɛnea ɛbɛyɛ sɛ anisoadehu yi maa wɔn koma tɔɔ wɔn yam! Ɛma wonyaa awerɛhyem sɛ Yehowa bɛkɔ so atew ne som ho.\n18 Afei nso anisoadehu no kaee Yudafo no sɛ wɔwɔ asɛyɛde sɛ wɔma wɔn som ho kɔ so tew. Ɛnsɛ sɛ Yehowa nkurɔfo sosɔ amumɔyɛ so na ɛnsɛ sɛ wɔma kwan ma ɛbɛtena wɔn mu. Onyankopɔn de yɛn aba n’ahyehyɛde a ɛho tew no mu, na yehu sɛ ɔdɔ yɛn na ɔbɔ yɛn ho ban. Enti yɛn nso yɛwɔ asɛyɛde sɛ yɛboa ma ahyehyɛde no ho kɔ so tew. Yemmisa sɛ, ɛka yɛn koma sɛ yɛnhwɛ mma yɛn “fie,” kyerɛ sɛ, Yehowa ahyehyɛde no ho ntew anaa? Ɛmfata sɛ amumɔyɛ biara tena yɛn honhom fam paradise no mu.\nNNIPA A WƆN HO TEW HYƐ YEHOWA ANUONYAM\n19. Anisoadehu a ɛyɛ nwonwa a Sakaria nyae no, ɛfa yɛn ho sɛn nnɛ?\n19 Sakaria anisoadehu a ɛto so nsia ne nson no, ɛsɛ sɛ wɔn a wɔkɔ so yɛ bɔne no fa no aniberesɛm paa. Ɛkae yɛn sɛ Yehowa renhwɛ mma bɔne nkɔ so. Ɛsɛ sɛ Yehowa asomfo anokwafo kyi bɔne ankasa. Saa anisoadehu yi nso ma yenya awerɛhyem sɛ yɛn soro Agya no dɔ yɛn. Sɛ yɛyere yɛn ho yɛ nea ɛbɛma yɛanya Onyankopɔn anim dom a, ɔrennome yɛn, na mmom ɔbɛbɔ yɛn ho ban. Bio, Yehowa behyira yɛn pii. Sɛ yɛbɔ mmɔden ma yɛn ho kɔ so tew wɔ wiase a bɔne ahyɛ mu mã yi mu a, yɛn brɛ renyɛ kwa. Yebetumi anya awerɛhyem sɛ Yehowa bɛboa yɛn ama yɛn ho akɔ so atew! Nanso yɛbɛyɛ dɛn anya awerɛhyem sɛ nokware som ase betim wɔ wiase a abɔnefosɛm ahyɛ mu ma yi mu? Bere a ahohiahia kɛse no rebobɔ ba yi, awerɛhyem bɛn na yɛwɔ sɛ Yehowa bɛbɔ n’ahyehyɛde no ho ban? Yebesusuw saa nsɛmmisa yi ho wɔ adesua a edi hɔ no mu.


KENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Myanmar Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nƐSẼ akyi kuro yɛ yare a ɛhaw nnipa bebree wɔ wiase. Ɛho adeɛ baako a ɛyɛ hu ne sɛ ɛrehyɛ aseɛ a, anhwɛ a worenhu. Koowaa krataa bi kyerɛ sɛ, saa kuro yi bi betumi ayɛ wo sẽ ase nso, na etumi “yɛ nnipa pii.” Ɛka ka ho sɛ, sɛ obi nya yare no bi a, “ɔfa yaw ne amanehunu mu; ontumi nnidi yiye na ne ho ntɔ no. Eyinom nyinaa de ɔhaw bɛto nkurɔfo ne amamfoɔ so.” (International Dental Journal) Ɛsẽ akyi kuro tumi yɛ obiara; enti ɛho asɛm yi bɛboa wo na woabɔ wo ho ban.\nƐsẽ Akyi Kuro Ho Nsɛm\nƐsẽ akyi kuro ba nkakrankakra. Sɛ ɛrefi ase a, wubehu sɛ wo sẽ akyi ahono. Ɛtɔ da a wubehu sɛ wo sẽ akyi retu mogya. Sɛ woretwitwi wo sẽ anaasɛ woreyiyi wo sẽ mu a, mogya ba; ebi wɔ hɔ nso a, ɛno ara tumi tu mogya. Afei nso sɛ dɔkota rehwɛ wo sẽ na mogya ba a, deɛ ɛkyerɛ ne sɛ wo sẽ akyi ahyɛ aseɛ reyɛ kuro.\nSɛ ɛtra ha a, na nneɛma a ekurakura wo sẽ no mu te sɛ wo sẽ dompe ne wo sẽ akyi nam no afi ase resɛe. Eyinom nyinaa, ebia wunhu kosi sɛ wo sẽ akyi bɛyɛ kuro. Ɛba no saa a, wo sẽ akyi nam paapae; wubehu sɛ wo sẽ kẽka, kwan abɛdeda wo sẽ mu, w’anom yi nka, wo sẽ akyi awewe ama wo sẽ ayɛ atentenatenten, na wo sẽ akyi tu mogya.\nDeɛ Ɛkɔfa Ɛsẽ Akyi Kuro Ba ne Emu Haw\nNneɛma bebree na ɛkɔfa ɛsẽ akyi kuro ba. Deɛ ɛtaa kɔfa ba paa ne mmoawammoawa bi a wodidi ɛsẽ ase; wobɛhwɛ na agyaw efĩ wɔ wo sẽ ase. Sɛ woanyiyi a, ebetumi ama wo se akyi ahono. Afei ɛsẽ no yiyi ma efĩ da aseɛ. Wei ma mmoawammoawa no didi kɔ mu, na ɛsɛe wo sẽ akyi dompe ne wo sẽ akyi nam. Efĩ da aseɛ saa a, afei na awo atare so denneennen. Ɛyɛ denneennen saa a, mmoawammoawa ba ho enti ɛnyɛ mmerɛw sɛ wobɛwaawae. Ɛba saa a, mmoa no didi kɔ wo sẽ akyi nam no mu sɛe no.\nNneɛma foforo nso wɔ hɔ a ebetumi ama wo sẽ akyi ayɛ kuro. Ebi nie: asanom bebrebe, sigaretnom, adwennwene, nnuro bi a ano yɛ den, ne nyinsɛn. Afei nso sɛ obi nya nsanyare anaa ontwitwi ne sẽ yiye, anaa onya asikyireyare na wanhwɛ ne ho yiye a, ne nyinaa betumi ama ne sẽ akyi ayɛ kuro.\nSɛ obi sẽ akyi yɛ kuro a, etumi kɔfa ɔhaw foforo brɛ no. Etumi ma n’anom yɛ no yaw ma ne sẽ nso tutu, ɛno nti ontumi nwesa aduane yiye nte ne dɛ. N’ano tumi bu gu mu ma ɛsɛe ne kasa. Bio nso nhwehwɛmu kyerɛ sɛ, sɛ obi sẽ akyi yɛ kuro a, etumi bɔ no yare.\nƐsẽ Akyi Kuro—Wobɛyɛ Dɛn Ahu na Woasa?\nWobɛyɛ dɛn ahu sɛ wo sẽ akyi ayɛ kuro? Nneɛma a yɛaka ho asɛm yi, ebia wubehu bi. Sɛ wuhu bi a, bɔ mmɔden kohu ɛsẽ dɔkota ma ɔnhwɛ mma wo.\nEnti yetumi sa ɛsẽ akyi kuro? Sɛ wuhu no ntɛm a, yetumi sa. Nanso sɛ wotwɛn ma wo sẽ akyi nam no sɛe a, deɛ adɔkotafoɔ betumi ayɛ ara ne sɛ, baabi a asɛe adu no, wobesiw ano na anka wo sẽ akyi dompe. Adɔkotafoɔ a wɔhwɛ sẽ wɔ mfiri bi a wotumi de waawae deɛ awo atare so denneennen no nyinaa.\nSɛ dɔkota biara nni hɔ a ɔbɛhwɛ wo sẽ ama wo mpo a, ehia sɛ wobɔ wo ho ban na saa yare bɔne yi bi anyɛ wo. Ade titiriw a wobɛyɛ de abɔ wo ho ban ne sɛ wobɛtaa atwitwi wo sẽ na woatwitwi no yiye.\nTWITWI WO SẼ YIYE\nSɛ woantwitwi wo sẽ koraa a, ɛnyɛ mprenu da koro. Ebinom wɔ hɔ a ehia sɛ wɔtwitwi wɔn sẽ boro saa; wɔdidi wie biara a ehia sɛ wɔtwitwi wɔn sẽ na wɔannya yare no bi\nFa brɔɔhye a ano yɛ mmerɛw twitwi wo sẽ; woretwitwi a, fa fi soro bra fam nkakrankakra\nTo wo bo ase yiyi wo sẽ mu da biara. Wubetumi de brɔɔhye a yɛahyɛ da ayɛ anaa duaa ayiyi wo sẽ mu\nText Baabi a wubetumi atwe nneɛma akenkan NYAN! June 2014 | Dɛn na Ɛma Obi Yɛ Adamfo Pa?


Mbrɛ Ibotum Abɛyɛ Nyankopɔn Ne Nyɛnko (James 2:23)\nKENKAN WƆ Abbey Abkhaz Abui Acholi Afrikaans Aja Akha Altai Alur America Mmum Kasa Amharic Angola Mmum Kasa Arabic Argentina Mmum Kasa Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Mmum Kasa Boulou Bété Cambodian Cebuano Changana (Mozambique) Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Mmum Kasa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Mmum Kasa Cuba Mmum Kasa Damara Dangme Danish Dayak Ngaju Douala Drehu Dusun Dutch Efik English (Borɔfo) Estonian Ewe (Awona) Fijian Finland Mmum Kasa Finnish Fon French Futuna (East) Ga (Nkran Kasa) German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko India Mmum Kasa Indonesia Mmum Kasa Indonesian Irish Isoko Italian Italy Mmum Kasa Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Lari Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysia Mmum Kasa Maltese Mam Mambwe-Lungu Mapudungun Marathi Mauritian Creole Maya Mazahua Mbunda Mende Meru Mexico Mmum Kasa Mfantse Mizo Mongolian Moore Myanmar Myanmar Mmum Kasa Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Mmum Kasa Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Ponapean Portuguese Portuguese (Portugal) Portuguese Mmum Kasa Punjabi (Shahmukhi) Quebec Mmum Kasa Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romania Mmum Kasa Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spanish Spanish Mmum Kasa Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tatar Tetun Dili Thai Thailand Mmum Kasa Tigrinya Tiv Tojolabal Tok Pisin Tongan Tshiluba Tshwa Tsonga Turkish Tuvaluan Twi Ukrainian Umbundu Urdu Urhobo Uruund Uzbek Uzbek (Roman) Vezo Vietnamese Wallisian Waray-Waray Welsh Wichi Wolaita Yacouba Zande Zulu\n1, 2. Nna Jehovah n’anyɛnkofo no mu bi nye woananom?\nWOANA na ebɛfa no nyɛnko? Obi a epɛ n’asɛm, a enye no kɔ ba na hom beenu no nyina adwen hyia. Obi a ɔwɔ ayamuyie nye su ahorow a w’enyi gye ho.\n2 Jehovah afa nyimpa binom dɛ n’anyɛnkofo. Dɛ nhwɛdo no, nna Abraham yɛ Jehovah n’anyɛnkofo no mu kor. (Isaiah 41:8; James 2:23) Afei so, nna Jehovah pɛ David n’asɛm. Ɔkãa dɛ, David yɛ ‘ɔbarimba a nankasa n’akoma da no ho.’ (Ndwuma 13:22) Na nkɔnhyɛnyi Daniel dze, nna Jehovah ‘dɔ no kɛse.’—Daniel 9:23.\n3. Ebɛnadze ntsi na Abraham, David nye Daniel bɛyɛɛ Jehovah n’anyɛnkofo?\n3 Osii dɛn na Abraham, David nye Daniel bɛyɛɛ Jehovah n’anyɛnkofo? Jehovah kãa kyerɛɛ Abraham dɛ: “Etsie me ndze.” (Genesis 22:18) Hɔn a wofi ahobrɛadze mu yɛ setsie ma Jehovah no na ɔfa hɔn nyɛnko. Ɔman mu mpo botum abɛyɛ n’anyɛnkofo. Jehovah kyerɛkyerɛɛ mu kyerɛɛ Israelman no dɛ: “Hom ntsie me ndze, na mebɛyɛ hom Nyankopɔn, na hom so ayɛ me man.” (Jeremiah 7:23) Ntsi sɛ epɛ ankasa dɛ ebɛyɛ Jehovah ne nyɛnko a, ɔsɛ dɛ eyɛ setsie ma no.\nJEHOVAH BƆ N’ANYƐNKOFO HO BAN\n4, 5. Ebɛn kwan do na Jehovah bɔ n’anyɛnkofo ho ban?\n4 Bible no kã dɛ, Jehovah rohwehwɛ mbrɛ “ɔbɛkyerɛ no ho ne dzen wɔ hɔn a hɔn akoma dzi mu wɔ no ho no hɔn afamu.” (2 Mbermunsɛm 16:9) Jehovah bɔ n’anyɛnkofo anohoba wɔ Ndwom 32:8 no, dɛ: “Mebɛma esũa na makyerɛkyerɛ wo kwan a ɔsɛ dɛ efa do: m’enyi wɔ wo do dɛ mebɛpam wo.”\n5 Ɔtamfo bi a no ho yɛ dzen pɛ dɛ osiw hɛn kwan dɛ yɛbɛyɛ Nyankopɔn n’anyɛnkofo. Naaso, Jehovah pɛ dɛ ɔbɔ hɛn ho ban. (Kenkan Ndwom 55:22.) Yefi hɛn akoma nyina mu som Jehovah dɛ n’anyɛnkofo. Wɔ tsebea a no mu yɛ dzen mu mpo no, yedzi nokwar ma no. Yɛwɔ ahotodo a nna ɔdwontofo no wɔ no bi. Ɔkãa Jehovah ho asɛm dɛ: “Osiandɛ ɔwɔ m’enyimfa ntsi, murunntutu.” (Ndwom 16:8; 63:8) Ebɛn kwan do na Satan bɔ mbɔdzen dɛ obesiw hɛn kwan dɛ yɛbɛyɛ Nyankopɔn n’anyɛnkofo?\nSATAN BƆ NYIMPA SOMBO\n6. Ebɛn sombo na Satan dze abɔ nyimpa?\n6 Yesũae wɔ Tsir 11 no mu dɛ, Satan twaa Jehovah mpoa na ɔbɔɔ no sombo dɛ, ɔyɛ ɔtorfo nye osisifo, osiandɛ ɔamma Adam na Eve kwan ma hɔnankasa ennsi dza ɔyɛ papa nye dza ɔyɛ bɔn ho gyinae. Bio so, Bible mu nwoma Job ma yehu dɛ, Satan bɔ nyimpa a wɔpɛ dɛ wɔbɛyɛ Nyankopɔn n’anyɛnkofo no sombo. Satan pɛ akyerɛ dɛ, osian dza nyimpa botum enya efi Nyankopɔn hɔ ntsi na wɔsom no na ɔnnyɛ ɔdɔ a wɔwɔ ma No ntsi a. Ɔpɛ akyerɛ so dɛ, obotum ama nyimpa biara asoɛr etsia Nyankopɔn. Ma yɛnhwɛ dza yebotum esũa efi Job n’asɛm no nye mbrɛ Jehovah sii bɔɔ no ho ban no mu.\n7, 8. (a) Nna woana nye Job? (b) Ebɛn asɛm na Satan kãa faa Job ho?\n7 Nna woana nye Job? Ɔyɛ nyimpa pa bi a ɔtsenaa ase bɛyɛ mfrenhyia 3,600 a abɛsen kɔ mu. Jehovah kãa dɛ, dɛm aber no nna nyimpa biara nnyi asaase do a ɔtse dɛ ɔno. Nna Job wɔ obu kɛse ma Nyankopɔn. Afei so, nna okyir bɔn. (Job 1:8) Ampaara, nna Job yɛ Nyankopɔn ne nyɛnko mapa.\n8 Satan twaa mpoa dɛ, dza Job nya fi Nyankopɔn hɔ ntsi na ɔsom no no. Satan kãa kyerɛɛ Jehovah dɛ: “Ana nnyɛ ɔwoara na abɔ ɔno, na ne fi, na dza ɔwɔ nyinara ho ban ehyia bi a? Ɔwo ehyira ne nsaano edwuma do, na n’ahodze adɔɔ sõ wɔ asaase no do. Na afei tsen wo nsa kã dza ɔwɔ nyinara, kyerɛ dɛ ɔnnkɔdom wo w’enyim.”—Job 1:10, 11.\n9. Ebɛnadze na Jehovah maa Satan kwan dɛ ɔnyɛ?\n9 Satan bɔɔ Job sombo dɛ, dza obotum enya efi Jehovah hɔ nye adze tsitsir ntsi a nna ɔsom No no. Bio so, nna Satan repɛ akyerɛ dɛ obotum ama Job egyaa dɛ ɔbɔsom Jehovah. Ɔwɔ mu dɛ Jehovah anngye dza Satan kãe no annto mu dze, naaso Ɔmaa no kwan dɛ ɔnsɔ Job nhwɛ dɛ, anyanyanbiara ɔdɔ a nna ɔwɔ ma no ntsi na ɔsom No anaa.\nSATAN TOWEE HYƐƐ JOB DO\n10. Ebɛn kwan do na Satan towee hyɛɛ Job do, na Job yɛɛ n’adze dɛn?\n10 Odzi kan, Satan sɛɛ Job no mbowa a ɔwɔ nyinara. Afei, Satan kum Job no nkowaa no mu dodowara. Job hweer dza ɔwɔ nyinara. Ewiei koraa no, Satan dze mframa kɛse kum Job ne mba du no. Naaso, Job kɔr do dzii nokwar maa Jehovah. “Iyi nyinara mu no Job annyɛ bɔn, na so oemmbu nkwaseadze amma Nyame.”—Job 1:12-19, 22.\nJehovah tuaa Job kaw wɔ no nokwardzi ho\n11. (a) Ebɛnadze bio na Satan dze yɛɛ Job? (b) Naaso, Job yɛɛ n’adze dɛn?\n11 Satan ammpa abaw. Ɔkãa asɛm yi dze twaa Nyankopɔn mpoa dɛ: “Tsen wo nsa, na kã ne biew na no honam, kyerɛ dɛ ɔnnkɔdom wo wɔ w’enyim.” Ntsi Satan dze yarba bi a ɔyɛ yaw paa bɔɔ Job. (Job 2:5, 7) Naaso, Job kɔr do dzii nokwar maa Jehovah. Ɔkãa dɛ: “Mirinnyi m’emudzi mmfi moho araa ma ekodu dɛ mubowu.”—Job 27:5.\n12. Ebɛn kwan do na Job maa ɔdaa edzi dɛ Satan yɛ ɔtorfo?\n12 Sombo a Satan bɔe anaa siantsir a nna Job ruhu amandze no, nna Job nnyim ho hwee. Nna osusu dɛ, Jehovah na ɔdze amandzehu pii no aba no do. (Job 6:4; 16:11-14) Naaso, wɔ yinom nyina mu mpo no, Job kɔr do dzii nokwar maa Jehovah. Afei dze, ekyingye biara nnyi ho dɛ, nna Job nnyɛ pɛsɛankonya. Osian ɔdɔ a nna ɔwɔ ma Nyankopɔn ntsi na ɔyɛ Ne nyɛnko no. Iyi maa Satan no sombo a ɔbɔe nyina yɛɛ ator nkotsee!\n13. Ebɛnadze na ofii Job no nokwardzi no mu bae?\n13 Ɔwɔ mu dɛ nna Job nnyim dza ɔrokɔ do wɔ sor dze, naaso odzii nokwar maa Nyankopɔn na ɔmaa ɔdaa edzi dɛ Satan yɛ owudzifo. Jehovah tuaa Job kaw wɔ no nokwardzi no ho.—Job 42:12-17.\nSATAN ABƆ WO SOMBO\n14, 15. Ebɛn sombo na Satan dze abɔ nyimpa nyina?\n14 Ibotum enya esuadze ahorow a ohia efi dza ɔtoo Job no mu. Ndɛ so, Satan bɔ hɛn sombo dɛ dza yebotum enya efi Jehovah hɔ ntsi na yɛsom No no. Satan kãe wɔ Job 2:4 dɛ: “Dza nyimpa wɔ nyinara ɔdze ma per no nkwa.” Ntsi, ɔnnyɛ Job nkotsee na Satan bɔɔ no sombo, na mbom ɔbɔɔ nyimpa nyina sombo dɛ wɔyɛ pɛsɛankonya. Wɔ mfrenhyia ɔhaha pii ekyir a Job wui no, nna Satan da ho ara twa Jehovah nye no nkowaa mpoa. Dɛ nhwɛdo no, yɛkenkan wɔ Mbɛbusɛm 27:11 dɛ: “Me ba, hu nyansa, ma m’akoma ntɔ me yamu, ama meenya bi mebua nyia ɔhyɛ me ahorohoraa no.”\n15 Ibotum ama Satan ayɛ ɔtorfo dze nam gyinae a ibesi dɛ ebɛyɛ setsie ama Jehovah na eedzi nokwar ama no dɛ Ne nyɛnko no do. Sɛ ɔsɛ dɛ eyɛ nsesã ahorow bi a no mu yɛ dur wɔ w’asetsena mu mpo a, ɔyɛ gyinae a oye paa a ibotum esi! Dɛm gyinaesi yi yɛ enyibersɛm. Satan abɔ wo sombo dɛ, sɛ ihyia nsɛndzendzen wɔ w’asetsena mu a, ɔnnyɛ adze a ibedzi nokwar ama Nyankopɔn. Ɔbɔ mbɔdzen dɛ ɔbɛdaadaa hɛn, mbrɛ ɔbɛyɛ a yerinndzi nokwar mma Nyankopɔn. Osi dɛn yɛ dɛm?\n16. (a) Ebɛn kwan ahorow na Satan fa do bɔ mbɔdzen dɛ obesiw hɛn kwan dɛ yɛbɔsom Jehovah? (b) Ebɛn mbɔdzen na Abɔnsam botum abɔ dze esiw wo kwan dɛ ebɔsom Jehovah?\n16 Satan fa akwan ahorow pii do bɔ mbɔdzen dɛ obesiw hɛn kwan dɛ yɛbɛyɛ Nyankopɔn n’anyɛnkofo. Ɔtow hyɛ nyimpa do “tse dɛ gyata a ɔropɔw nenam rohwehwɛ nyia obenya no amen no.” (1 Peter 5:8) Sɛ w’anyɛnkofo, w’ebusuafo anaa nyimpa afofor bɔ mbɔdzen dɛ wobesiw wo kwan dɛ ibosũa Bible no na ayɛ dza ɔtsen a, mma iyi nnyɛ wo nwanwa. Ibia ebɛtse nkã dɛ wɔrotow ahyɛ wo do. * (John 15:19, 20) Satan tum yɛ noho tse dɛ “kan ɔbɔfo.” Ntsi, otum bɔ mbɔdzen dɛ ɔbɛdaadaa hɛn ma yaayɛ Jehovah do asoɔdzen. (2 Corinthfo 11:14) Satan ma yenya adwen dɛ, yerunntum nnsɔ Nyankopɔn enyi ara da. Iyi so yɛ kwan fofor a ɔfa do bɔ mbɔdzen dɛ obesiw hɛn kwan dɛ yɛbɔsom Jehovah.—Mbɛbusɛm 24:10.\nDZI JEHOVAH N’AHYƐDZE DO\n17. Ebɛnadze ntsi na yɛyɛ setsie ma Jehovah?\n17 Sɛ yɛyɛ setsie ma Jehovah a, yɛda no edzi dɛ Satan yɛ ɔtorfo. Ebɛnadze na ɔbɔboa hɛn ma yaayɛ setsie? Bible no yi ano dɛ: “Fa w’akoma nyinara, na ɔnye wo kra nyinara na ɔnye w’ahoɔdzen nyinara dɔ Ewuradze wo Nyankopɔn.” (Deuteronomy 6:5) Yɛyɛ setsie ma Jehovah osian ɔdɔ a yɛwɔ ma no ntsi. Ber a ɔdɔ a yɛwɔ ma Jehovah no kɔ do yɛ kɛse no, yɛbɛpɛ dɛ yɛyɛ biribiara a ɔkã kyerɛ hɛn dɛ yɛnyɛ no. Ɔsomafo John kyerɛɛw dɛ: “Na Nyankopɔn dɔ nye yi, dɛ yebedzi n’ahyɛdze do: na n’ahyɛdze no nnyɛ dzen.”—1 John 5:3.\n18, 19. (a) Ndzeyɛɛ a Jehovah kã kyerɛ hɛn dɛ omuo no bi nye dza ɔwɔ hen? (b) Yesi dɛn hu dɛ, Jehovah nnhwehwɛ dza yerunntum nnyɛ mmfi hɛn hɔ?\n18 Naaso, ndzeyɛɛ a Jehovah kã kyerɛ hɛn dɛ omuo no bi nye dza ɔwɔ hen? Wɔakã bi ho asɛm wɔ adakaba a wɔato dzin “ Kyir Ndzeyɛɛ a Jehovah Kyir” no mu. Ahyɛse no, ibia ibosusu dɛ dɛm ndzeyɛɛ ahorow yi mu bi nnyɛ bɔn a enyiber wɔ mu. Naaso, sɛ ekenkan Kyerɛwnsɛm a wɔatwe adwen esi do no na isusu ho yie a, ebɛtse siantsir a nyansa wɔ mu dɛ yebedzi Jehovah ne mbra do no ase. Ibia ebɛtse nkã dɛ ɔsɛ dɛ eyɛ nsesã ahorow bi wɔ w’asetsena mu. Ɔwɔ mu dɛ ɔtɔfabi a ɔbɛyɛ dzen ama wo dɛ ebɛyɛ nsesã dze, naaso sɛ itum yɛ a, ibenya asomdwee na enyigye a Nyankopɔn ne nyɛnko a odzi nokwar no nya no bi. (Isaiah 48:17, 18) Yesi dɛn hu dɛ obotum ayɛ yie dɛ yɛbɛyɛ nsesã ahorow a ɔtse dɛm?\n19 Jehovah nnhwehwɛ dza yerunntum nnyɛ mmfi hɛn hɔ da. (Deuteronomy 30:11-14) Dɛ hɛn Nyɛnko pa no, onyim hɛn yie sen mbrɛ hɛnankasa yesi nyim hɛnho. Onyim dza yebotum ayɛ nye dza yerunntum nnyɛ. (Ndwom 103:14) Ɔsomafo Paul hyɛ hɛn nkuran dɛ: “Nyankopɔn yɛ ɔnokwafo a ɔremma wɔnnsɔ hom nnhwɛ nnkyɛn dza hom botum, na mbom ɔdze ɔkwan bɛka nsɔhwɛ no ho a wɔnam mu fi nsa, ma hom eetum asɔw.” (1 Corinthfo 10:13) Yebotum enya ahotodo dɛ, Jehovah bɛma hɛn ahoɔdzen ma yɛdze aayɛ dza ɔtsen ber nyina. Ɔbɛma wo “tum no ne kɛseyɛ a ɔtra do” a ɔbɔboa wo ma eegyina tsebea ahorow a no mu yɛ dzen ano. (2 Corinthfo 4:7) Paul nyaa Jehovah no mboa wɔ mber a ɔtse dɛm mu. Iyi ekyir no, nna obotum akã dɛ: “Mutum adze nyina yɛ wɔ nyia ɔhyɛ me dzen no mu.”—Philippifo 4:13.\nMA W’ENYI NGYE DZA NYANKOPƆN ENYI GYE HO HO\n20. Ebɛn suban na ɔsɛ dɛ isuasua, na ebɛnadze ntsi a?\n20 Sɛ yɛpɛ dɛ yɛyɛ Jehovah n’anyɛnkofo a, dza Jehovah akã dɛ omuo no, ɔsɛ dɛ yegyaa yɛ. Naaso, ɔsɛ dɛ yɛyɛ pii sen dɛm. (Romefo 12:9) Biribiara a Nyankopɔn enyi gye ho no, n’anyɛnkofo so enyi gye ho. Wɔakã dɛm ndzɛmba yi ho asɛm wɔ Ndwom 15:1-5. (Kenkan.) Jehovah n’anyɛnkofo suasua no suban na wɔda “ɔdɔ, dɛw, asomdwee, penkyɛr, ayamuyie, papayɛ, gyedzi, ɔdwe, [nye] ahohyɛdo” edzi.—Galatiafo 5:22, 23.\n21. Ibesi dɛn ada suban ahorow a Nyankopɔn enyi gye ho no edzi?\n21 Ibesi dɛn ada dɛm suban ahorow no edzi? Ɔsɛ dɛ isũa ndzɛmba a Jehovah n’enyi gye ho dze nam Bible a ebɛkenkan na esũa daa no do. (Isaiah 30:20, 21) Ber a ekɔ do yɛ dɛm no, ɔdɔ a ewɔ ma Jehovah no bɛyɛ kɛse. Afei, ber a ɔdɔ a ewɔ ma Jehovah no kɔ dɔ yɛ kɛse no, ebɛpɛ dɛ eyɛ setsie ma no.\n22. Sɛ eyɛ setsie ma Jehovah a, ebɛn mfaso na obefi mu aba?\n22 Yebotum dze nsesã ahorow a ohia dɛ eyɛ no atoto atar dadaw a ɔhyɛ wo a ibeyi egu hɔ na afa fofor ahyɛ no ho. Bible no kã dɛ, ɔsɛ dɛ iyi “nyimpa dadaw no” gu hɔ na ehyɛ “nyimpa fofor” no. (Colossaefo 3:9, 10) Ɔwɔ mu dɛ ne yɛ nnkɛyɛ mberɛw dze, naaso sɛ yɛyɛ nsesã ahorow a ɔtse dɛm na yɛyɛ setsie ma Jehovah a, ɔbɔ hɛn anohoba dɛ, ɔbɛma hɛn “akatua kɛse” bi. (Ndwom 19:11) Ntsi, si gyinae dɛ ebɛyɛ setsie ama Jehovah na da no edzi dɛ Satan yɛ ɔtorfo. Ma ɔdɔ a ewɔ ma Jehovah no nyɛ siantsir a esom no, na nnyɛ akatua bi a ibenya daakye ntsi. Iyi bɛma abɛyɛ ne nyɛnko mapa!\n^ nky. 16 Iyi nnkyerɛ dɛ Satan na opĩapĩa hɔn a wɔbɔ mbɔdzen dɛ wobesiw wo kwan dɛ ibosũa Bible no. Naaso, Satan nye “wiadze yi nyame” no, na “wiadze nyina da [no tum] mu.” Ntsi, ɔnnyɛ nwanwa ber a nyimpa binom bɔ mbɔdzen dɛ wobesiw hɛn kwan dɛ yɛbɔsom Jehovah no.—2 Corinthfo 4:4; 1 John 5:19.\nKYIR NDZEYƐƐ A JEHOVAH KYIR\nLeviticus 20:10, 13, 15, 16; Romefo 1:24, 26, 27, 32; 1 Corinthfo 6:9, 10\nDeuteronomy 18:9-13; 1 Corinthfo 10:21, 22; Galatiafo 5:20, 21\n1 Corinthfo 10:14\n1 Corinthfo 5:11\nLeviticus 6:2, 4; Ephesusfo 4:28\nMbɛbusɛm 6:16, 19; Colossaefo 3:9; Nyikyerɛ 22:15\nNdwom 11:5; Mbɛbusɛm 22:24, 25; Malachi 2:16; Galatiafo 5:20, 21\nKasafĩ nye nkɔnkɔnsa\nLeviticus 19:16; Ephesusfo 5:4; Colossaefo 3:8\nBɔgya a edze bedzi dwuma wɔ ɔkwan bɔn do\nGenesis 9:4; Ndwuma 15:20, 28, 29\nW’ebusua a eronnhwɛ hɔn\nAkodzi nye amanyɛsɛm a edze woho bɛhyɛ mu\nTowa, wii nye ndubɔn a ebɔnom\nMark 15:23; 2 Corinthfo 7:1\nNOKWASƐM 1: JEHOVAH N’ANYƐNKOFO YƐ SETSIE MA NO\n“Hom ntsie me ndze, na mebɛyɛ hom Nyankopɔn, na hom so ayɛ me man.”—Jeremiah 7:23\nAso yebotum abɛyɛ Nyankopɔn n’anyɛnkofo?\nOsiandɛ Abraham tsiee Nyankopɔn na onyaa No mu gyedzi ntsi, ɔbɛyɛɛ Jehovah ne nyɛnko.\n2 Mbermunsɛm 16:9\nJehovah bɔboa hɔn a wɔyɛ setsie no.\nNdwom 25:14; 32:8\nJehovah ma n’anyɛnkofo nya nhumu.\nJehovah bɛtaa n’anyɛnkofo ekyir.\nNOKWASƐM 2: NNA JOB YƐ NYANKOPƆN NE NYƐNKO NA ƆKƆR DO DZII NOKWAR\n“Iyi nyinara mu no Job annyɛ bɔn, na so oemmbu nkwaseadze amma Nyame.”—Job 1:22\nEbɛn kwan do na Satan towee hyɛɛ Job do, na Job yɛɛ n’adze dɛn?\nSatan bɔɔ Job sombo dɛ, dza onya fi Nyankopɔn hɔ ntsi na ɔsom No no na nnyɛ ɔdɔ a ɔwɔ ma no bi a.\nJehovah maa Satan kwan ma ɔsɛɛ Job n’ahodze nyina na ɔdze yarba bi a ɔyɛ yaw mpo bɔɔ no.\nNna Job nnyim siantsir a oruhu amandze dɛm, naaso ɔkɔr do dzii nokwar maa Jehovah.\nNOKWASƐM 3: SATAN BƆ MBƆDZEN DƐ ƆBƆTWE WO EFI JEHOVAH HO\n“Dza nyimpa wɔ nyinara ɔdze ma per no nkwa.”—Job 2:4\nEbɛn kwan do na Satan bɔ mbɔdzen dɛ ɔbɛsɛɛ yɛnye Jehovah ntamu anyɛnkofa no?\n2 Corinthfo 11:14\nSatan bɔ mbɔdzen dɛ ɔbɛdaadaa hɛn ma yaayɛ Jehovah do asoɔdzen.\nƆbɔ mbɔdzen dɛ ɔbɛma yɛatse nkã dɛ, yerunntum nnsɔ Jehovah n’enyi ara da.\nSatan dze ɔtaa ba hɛn do.\nSi gyinae dɛ ebɛyɛ setsie ama Jehovah na aayɛ ne nyɛnko mapa. Iyi bɛma ɔada edzi dɛ Satan yɛ ɔtorfo.\nNOKWASƐM 4: YƐYƐ SETSIE MA JEHOVAH OSIANDƐ YƐDƆ NO\n“Na Nyankopɔn dɔ nye yi, dɛ yebedzi n’ahyɛdze do: na n’ahyɛdze no nnyɛ dzen.”—1 John 5:3\nIbesi dɛn abɛyɛ Jehovah ne nyɛnko?\nDɔ Nyankopɔn. Iyi bɔboa wo ma aayɛ setsie ama no.\nYɛ setsie ma Jehovah, na ibenya do mfaso daa.\nNya awerɛhyɛmu dɛ, Jehovah ronnhwehwɛ dza irunntum nnyɛ mmfi wo hɔ da.\nYɛ dza ɔtsen, na Jehovah bɛma wo ahoɔdzen a ihia no.


Acts 26 NIV – Asomafo 26 AKCB | Biblica\nActs 26 NIV – Asomafo 26 AKCB\n1Ɔhene Agripa ka kyerɛɛ Paulo se, “Afei mema wo ho kwan sɛ wuyi wo ho ano.”\nPaulo maa ne nsa so kasae se, 2“Ɔhene Agripa! Ɛyɛ me anigye sɛ nnɛ manya mu kwan gyina wʼanim ha reyi me ho ano wɔ asɛm a Yudafo aka atia me no ho. 3Nea ɛma meka saa ne sɛ, wunim Yudafo mmara ne wɔn amanne nyinaa fekɔɔ. Enti mesrɛ wo, tɔ wo bo ase tie me.\n4“Yudafo no nim mʼasetena mu nsɛm nyinaa fi me mmofraase. Wonim mʼasetena mu nsɛm wɔ me kurom ne Yerusalem nso. 5Sɛ wɔbɛka nokware a, wonim sɛ meyɛ Farisini a midi Yudafo mmara ne wɔn som so pɛpɛɛpɛ. 6Na afei esiane bɔ a Onyankopɔn hyɛɛ yɛn nenanom no nti na migyina ha nnɛ na wɔrebu me atɛn yi. 7Saa bɔhyɛ yi na yɛn mmusuakuw dumien hwɛ kwan sɛ ɛbɛba mu no nti na wɔsom Onyankopɔn awia ne anadwo no. Ɔhene, saa anidaso yi nti na Yudafo asɔre atia me yi. 8Adɛn nti na mo Yudafo nnye nni sɛ Onyankopɔn nyan awufo?\n9“Mmere bi a atwam no, na mʼadwene nyinaa ne sɛ mɛyɛ biribiara a metumi de atia Yesu a ofi Nasaret no din. 10Saa ara na meyɛɛ wɔ Yerusalem. Migyee tumi nhoma fii asɔfo mpanyin nkyɛn gyinaa so kyekyeree Onyankopɔn akyidifo guu afiase; na sɛ wobu wɔn kumfɔ a, midi mu akoten. 11Mema wɔtwee wɔn aso mmere pii wɔ hyiadan mu sɛnea ɛbɛyɛ a wɔbɛpa wɔn gyidi. Mʼani beree wɔn so yiye ma metaa wɔn koduu aman afoforo so.”\n12“Saa ɔtaa yi nti na mikogyee tumi nhoma fii asɔfo mpanyin nkyɛn sɛ mede rekɔ Damasko no. 13Daasebrɛ, da bi owigyinae a merekɔ Damasko no hann bi a ɛkyɛn owia hyerɛn fii ɔsoro betwaa me ne wɔn a yɛnam no ho hyiae. 14Yɛn nyinaa twitwa hwehwee fam na metee nne bi wɔ Arameike kasa mu se, ‘Saulo! Saulo! Adɛn nti na wotaa me? Nea woyɛ yi nyinaa wode rehaw wo ho sɛnea nantwi tu ne nan wɔ ɔkafo pema ano.’\n15“Mibisae se, ‘Ɛyɛ wo hena, Awurade?’\n“Awurade buae se, ‘Ɛyɛ me Yesu a wotaa me no. 16Sɔre gyina hɔ. Nnɛ mayi me ho adi akyerɛ wo; mɛma woayɛ me somfo na woadi adanse wɔ nea woahu afa me ho yi ne nea mɛkyerɛ wo nyinaa ho. 17Megye wo afi Israelfo ne amanamanmufo a wɔresoma wo akɔ wɔn nkyɛn no nsam. 18Wubebue wɔn ani na woatwe wɔn afi sum mu aba hann mu, na woayi wɔn afi ɔbonsam tumi ase aba Onyankopɔn nkyɛn. Na wɔnam wɔn gyidi a wɔwɔ wɔ me mu no so anya bɔnefakyɛ na wɔayɛ Onyankopɔn mma.’\n19“Ɛno nti Ɔhene Agripa, meyɛɛ osetie maa nne a efi ɔsoro no. 20Mifii ase kaa asɛmpa no wɔ Damasko ne Yerusalem ne Yudeafo aman nyinaa so ne amanamanmufo mu sɛ, ɛsɛ sɛ wɔsakra wɔn adwene na wɔde wɔn ho ma Onyankopɔn na wɔmma wɔn nneyɛe nkyerɛ sɛ wɔasakra. 21Saa asɛm yi ara nti na na mewɔ asɔredan mu resom a Yudafo no bɛkyeree me sɛ wɔrekokum me no. 22Nanso besi nnɛ yi Onyankopɔn abɔ me ho ban nti na migyina ha redi adanse akyerɛ obiara yi. Asɛm koro a Mose ne adiyifo no kae se 23ɛsɛ sɛ Agyenkwa no hu amane na wadi awufo sɔre mu kan, na wɔaka hann ho asɛm akyerɛ Yudafo ne amanamanmufo.”\n24Paulo gu so rekasa no, Festo twaa nʼano se, “Paulo, woabɔ dam! Wo nhomanim bebrebe no abɔ wo dam.”\n25Nanso Paulo buae se, “Daasebrɛ, memmɔɔ dam ɛ. Nsɛm a mereka no yɛ nokware a aba wɔ mu. 26Ɔhene Agripa, esiane sɛ wunim saa nsɛm yi nyinaa nti, metumi agyina wʼanim de akokoduru akasa. Migye di sɛ biribiara a esii no wunim, efisɛ emu biara nni hɔ a ɛyɛ kokoamsɛm. 27Ɔhene Agripa, wugye adiyifo no di ana? Minim sɛ wugye wɔn di.”\n28Agripa bisaa Paulo se, “Wugye di sɛ wubetumi adan mʼadwene ama mayɛ Kristoni saa bere tiaa yi mu ana?”\n29Paulo buae se, “Sɛ nsɛm a mereka no ho hia anaa ɛho nhia no, me mpaebɔ ara ne sɛ, Onyankopɔn bɛma wo ne wɔn a wɔretie me nnɛ yi nyinaa asakra abɛyɛ sɛ me, gye nkɔnsɔnkɔnsɔn a egu me yi nko ara.”\n30Afei ɔhene no ne Amrado ne Berenike ne wɔn a wɔahyia hɔ no nyinaa sɔree. 31Wɔrekɔ no wɔkeka kyerɛɛ wɔn ho wɔn ho se, “Saa onipa yi nyɛɛ biribiara a ɛsɛ sɛ wogyina so bu no kumfɔ anaasɛ wɔde no to afiase.”\n32Ɔhene Agripa ka kyerɛɛ Festo se, “Sɛ onipa yi nguan ntoaa Kaesare a anka yebetumi agyaa no.”\nAKCB : Asomafo 26


Onyankopɔn Yi Ne Dɔ Kyerɛ Yɛn\nƆwɛn-Aban—Nea Adesua Nsɛm Wom | June 2011\nKENKAN WƆ Albanian American Sign Language Amharic Arabic Argentinean Sign Language Armenian (West) Bicol Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chuukese Colombian Sign Language Croatian Czech Danish Dutch Efik English Estonian Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Indonesian Italian Japanese Kikongo Kiluba Kimbundu Kirghiz Kongo Korean Korean Sign Language Latvian Lithuanian Luo Malagasy Malayalam Maya Mixe (North Central) Mizo Moore Myanmar Ndebele Norwegian Nzema Oromo Ossetian Otetela Palauan Pangasinan Papiamento (Curaçao) Persian Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sango Sepedi Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tajiki Tatar Tetun Dili Thai Totonac Tshiluba Tsonga Tswana Turkish Twi Ukrainian Urdu Vietnamese Wolaita Yapese Zande\n‘Adom nam trenee so bedi hene akɔ daa nkwa mu.’—ROM. 5:21.\n1, 2. Akyɛde abien bɛn na yebetumi asusuw ho, na nea ɛwɔ he na ɛkyɛn so?\nƆBENFO bi kae sɛ: “Agyapade a ɛsen biara a na Romafo de gyaw . . . wɔn nkyirimma [yɛ] wɔn mmara ne adwene a na wɔwɔ sɛ ɛsɛ sɛ nnipa di mmara so wɔ wɔn asetena mu no.” (Ɔbenfo David J. Williams a ɔwɔ Melbourne Sukuupɔn a ɛwɔ Australia) Ɛmfa ho sɛnea na saa agyapade no di mũ no, agyapade anaa akyɛde bi wɔ hɔ a edi mũ sen ɛno koraa. Saa akyɛde yi yɛ ade a Onyankopɔn nam so ma yenya gyinabea a ɛteɛ na ɛyɛ papa wɔ n’ani so, na ɛma yenya nkwagye ne daa nkwa ho anidaso.\n2 Onyankopɔn gyinaa n’atɛntrenee so na ɔde saa akyɛde yi mae. Ɔsomafo Paulo anka mmara ho asɛm ankɔ akyiri amfa ankyerɛkyerɛ saa nsɛm yi mu wɔ Romafo ti 5. Mmom no, ɔde asɛm a ɛyɛ anigye na ɛma yenya awerɛhyem yi na efii ase sɛ: “Wofi gyidi mu abu yɛn bem, [enti] momma yɛne Onyankopɔn nnya asomdwoe denam yɛn Awurade Yesu Kristo so.” Onyankopɔn akyɛde no kanyan wɔn a wonya bi no ma wɔn nso dɔ no bi. Ná Paulo yɛ wɔn mu biako. Ɔkyerɛwee sɛ: “Wɔnam honhom kronkron a wɔde ama yɛn no so ahwie Onyankopɔn dɔ agu yɛn koma mu.”—Rom. 5:1, 5.\n3. Nsɛmmisa bɛn na ɛsɔre?\n3 Nanso, dɛn nti na na saa akyɛde a wofi ɔdɔ mu de ma no ho hia? Ná Onyankopɔn bɛyɛ dɛn atumi de n’akyɛde no ama wɔ ɔkwan a ɛteɛ so na ama nnipa nyinaa anya so mfaso? Na dɛn na ɛsɛ sɛ ankorankoro yɛ na ama wɔafata sɛ wonya bi? Ma yɛnhwehwɛ nsɛmmisa yi ho mmuae a ɛtɔ asom, na yɛnhwɛ sɛnea ɛma yehu Onyankopɔn dɔ.\nOnyankopɔn Dɔ ne Bɔne\n4, 5. (a) Ɔkwan a ɛkyɛn so bɛn na Yehowa faa so daa ne dɔ adi? (b) Dɛn na sɛ yehu a, ebetumi aboa yɛn ma yɛate asɛm a ɛwɔ Romafo 5:12 no ase?\n4 Yehowa daa ɔdɔ a ɛkyɛn so adi somaa ne Ba a ɔwoo no koro no sɛ ɔmmɛboa nnipa. Paulo kyerɛkyerɛɛ mu wɔ saa kwan yi so sɛ: “Onyankopɔn yi ne dɔ a ɔdɔ yɛn no kyerɛ, efisɛ yɛda so yɛ nnebɔneyɛfo no, Kristo wu maa yɛn.” (Rom. 5:8) Susuw nokwasɛm biako a ɔdaa no adi wɔ saa asɛm yi mu ho hwɛ. Ɔkae sɛ: “Yɛda so yɛ nnebɔneyɛfo no.” Ɛho hia sɛ nnipa nyinaa hu nea ɛyɛe a yɛbɛyɛɛ nnebɔneyɛfo.\n5 Paulo kyerɛkyerɛɛ asɛm no mu, na ɔde asɛm yi na efii ase sɛ: “Ɛnam onipa biako so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.” (Rom. 5:12) Esiane sɛ Onyankopɔn ma wɔyɛɛ sɛnea nnipa asetena fii ase ho kyerɛwtohɔ nti, yebetumi ate saa asɛm yi ase. Yehowa bɔɔ nnipa baanu a wɔne Adam ne Hawa. Sɛnea Ɔbɔadeɛ no yɛ pɛ no, saa ara na na nnipa a odii kan bɔɔ wɔn a wɔyɛ yɛn nananom no nso yɛ pɛ. Ade biako pɛ na Onyankopɔn baraa wɔn sɛ ɛnsɛ sɛ wɔyɛ, na ɔka kyerɛɛ wɔn sɛ sɛ wɔanni saa mmara no so a, wobewu. (Gen. 2:17) Nanso, wɔyɛɛ asoɔden buu Onyankopɔn akwankyerɛ a na ɛsodi nyɛ den no so ma enti wɔpoo Onyankopɔn sɛ wɔn Mmarahyɛfo ne wɔn Hene.—Deut. 32:4, 5.\n6. (a) Dɛn nti na Adam asefo wuwui bere a na Onyankopɔn nnya mfaa Mose Mmara no mmae ne bere a ɔde mae no akyi? (b) Dɛn na yebetumi de atoto yare a yenya fi awo mu ho?\n6 Adam bɛyɛɛ ɔbɔnefo ansa na ɔrewo mma, na ɔde bɔne ne ɔhaw a efi mu ba no woo ne mma nyinaa. Nokwarem no, Adam mma no ammu Onyankopɔn mmara so sɛnea Adam yɛe no, enti wɔammu wɔn fɔ wɔ bɔne koro no ara ho; na saa ara nso na saa bere no na wonnya mfaa mmara nsɛm biara mmae. (Gen. 2:17) Nanso, wɔde bɔne woo Adam asefo no. Enti, bɔne ne owu dii hene kosii bere a Onyankopɔn de mmara nsɛm no maa Israelfo no, na ɛno na ɛma ɛdaa adi pefee sɛ wɔyɛ abɔnefo. (Monkenkan Romafo 5:13, 14.) Yebetumi de nyarewa bi a yebetumi anya afi yɛn awofo hɔ wɔ awo mu atoto ɔhaw a efi bɔne a wɔde wo yɛn mu ba no ho. Ɛwom sɛ mmofra binom nya yare bi fi wɔn awofo hɔ wɔ awo mu de, nanso ɛnyɛ mmofra a wɔwɔ abusua no mu nyinaa na ebia wobenya saa yare no bi. Nanso, bɔne a wɔde wo de, ɛnte saa. Adam de bɔne woo yɛn nyinaa, na ɛno nti na yɛn nyinaa wuwu no. So yebetumi adi saa ɔhaw yi so da bi?\nAde a Onyankopɔn Nam Yesu Kristo So De Mae\n7, 8. Ɔkwan bɛn so na nea efii mmarima baanu a wɔyɛ pɛ abrabɔ mu bae no yɛ soronko?\n7 Yehowa fi ɔdɔ mu yɛɛ nsiesiei sɛnea ɛbɛyɛ a nnipa betumi adi bɔne a wonya fii awo mu no so. Paulo kyerɛkyerɛɛ mu sɛ wɔnam ɔbarima foforo a ɔyɛ pɛ a yɛbɛfrɛ no Adam a ɔto so abien so na ɛmaa eyi tumi yɛɛ yiye. (1 Kor. 15:45) Nanso, ɛsono nea afi mmarima baanu a wɔyɛ pɛ no mu biara abrabɔ mu aba koraa. Ɔkwan bɛn so?—Monkenkan Romafo 5:15, 16.\n8 Paulo kyerɛwee sɛ: “Na ɛnyɛ sɛnea mfomso no te no na akyɛde no nso te.” Adam dii fɔ wɔ saa mfomso a odii no mu, na onyaa afobu a ɛfata—owui. Nanso, ɛnyɛ ɔno nkutoo na na obewu. Yɛkenkan sɛ: “Efisɛ [saa] obiakofo bɔne nti na nnipa bebree wui.” Onyankopɔn atɛntrenee hwehwɛe sɛ Adam asefo a wɔnyɛ pɛ nyinaa, a yɛn nso yɛka ho, nya atemmu koro no ara a Onyankopɔn de baa Adam so no bi. Nanso, yebetumi anya awerɛkyekye sɛ ɔbarima a ɔyɛ pɛ a ɔne Yesu no tumi ma yenyaa biribi foforo koraa. Dɛn na ɔma yenyae? Yenya ho mmuae wɔ asɛm a Paulo kae sɛ “wobu nnipa ahorow nyinaa bem ma nkwa” no mu.—Rom. 5:18.\n9. Sɛnea wɔaka ho asɛm wɔ Romafo 5:16, 18 no, na dɛn na Onyankopɔn reyɛ bere a obuu nnipa bem no?\n9 Dɛn na Hela nsɛmfua a wɔkyerɛɛ ase “bembu” ne ‘wobu wɔn bem ma nkwa’ no kyerɛ? Obi a ɔkyerɛ Bible ase kyerɛw faa asɛm yi ho sɛ: “Ɛyɛ kasakoa a mmaranimfo de di dwuma de kyerɛkyerɛ mmara mu. Ɛkyerɛ gyinabea a obi wɔ wɔ Onyankopɔn anim a ɛsesa, na ɛnkyerɛ sɛ onipa no ankasa asesa . . . Wɔ kasakoa no mu no, Onyankopɔn gyina hɔ sɛ ɔtemmufo a wadi obi a wɔabɔ no sobo wɔ bɔne bi ho asɛm ama no wɔ Onyankopɔn asɛnnibea. Na Onyankopɔn ma nea wɔabɔ no sobo no fa ne ho di.”\n10. Dɛn na Yesu yɛe a ɛma wonyaa ade a wogyina so bu nnipa bem?\n10 Dɛn na “asase nyinaa temmufo no” betumi agyina so abu ɔbɔnefo bi bem? (Gen. 18:25) Ade a edi kan a Onyankopɔn yɛe ne sɛ ofi ɔdɔ mu somaa ne Ba a ɔwoo no koro no baa asase so. Ɛmfa ho sɔhwɛ ahorow a Yesu hyiae, di a wodii ne ho fɛw pii, ne ayayade a wɔyɛɛ no no, ɔyɛɛ n’Agya apɛde pɛpɛɛpɛ. Ɔkɔɔ so kuraa ne mũdi mu kosii asɛndua ho wu mu mpo. (Heb. 2:10) Yesu nam ne desani nkwa a ɛyɛ pɛ a ɔde bɔɔ afɔre no so de agyede a ebetumi agye Adam asefo afi bɔne ne owu mu mae.—Mat. 20:28; Rom. 5:6-8.\n11. Dɛn na ɛne agyede no yɛ pɛpɛɛpɛ?\n11 Paulo kaa saa afɔrebɔ yi ho asɛm wɔ baabi foforo sɛ “agyede a ɛfata,” anaa sɛnea Hela kasa a wodii kan de kyerɛw Bible no kyerɛ no, agyede a ɛne nea ɛyerae no yɛ pɛpɛɛpɛ. (1 Tim. 2:6) Ná dɛn na ɛne nea ɛyerae no yɛ pɛpɛɛpɛ no? Adam de sintɔ ne owu baa nnipa ɔpepepem pii a wɔyɛ n’asefo so. Ɛyɛ nokware sɛ esiane sɛ na Yesu yɛ onipa a ɔyɛ pɛ nti, na anka obetumi anya asefo ɔpepepem pii a wɔyɛ pɛ. * Enti na ntease a yɛwɔ ne sɛ Yesu nkwa ne asefo a wɔyɛ pɛ a anka obenya nyinaa nso nkwa a ɔde bɔɔ afɔre no ne ade a Adam ne n’asefo a wɔnyɛ pɛ hweree no yɛ pɛ. Nanso, Bible nka sɛ Yesu asefo biara a anka ɔbɛwo wɔn no ka agyede no ho. Romafo 5:15-19 ka sɛ owu a “obiakofo” wui na ɛde ogye no bae. Nokwarem no, na Yesu nkwa a ɛyɛ pɛ no ne Adam de yɛ pɛ. Yesu Kristo nkutoo na ɛsɛ sɛ yɛtwe adwene si no so. “Adetrenee biako” a Yesu yɛe, osetie a ɔyɛe, ne ne mũdi mu a okura kosii owu mu no na ɛma ɛyɛɛ yiye sɛ nnipa ahorow nyinaa nya akyɛde a wɔde ma kwa ne nkwa. (2 Kor. 5:14, 15; 1 Pet. 3:18) Ɛyɛɛ dɛn na etumi yɛɛ yiye saa?\nWogyina Agyede no so Bu Wɔn Bem\n12, 13. Dɛn nti na wɔn a wobu wɔn bem no hia Onyankopɔn mmɔborɔhunu ne ne dɔ?\n12 Yehowa Nyankopɔn gyee agyede afɔre a ne Ba no bɔe no toom. (Heb. 9:24; 10:10, 12) Nanso, na Yesu asuafo a wɔwɔ asase so a n’asomafo anokwafo no ka ho da so ara yɛ nnipa a wɔnyɛ pɛ. Ɛwom sɛ wɔbɔɔ mmɔden sɛ wɔrenyɛ bɔne de, nanso ɛnyɛ bere nyinaa na na wotumi yɛ saa. Dɛn ntia? Efisɛ wɔwoo wɔn wɔ bɔne mu. (Rom. 7:18-20) Nanso, na Onyankopɔn betumi ayɛ ho biribi, na ɔyɛe nso. Ogyee “agyede a ɛfata,” anaa ade a ɛne nea ɛyerae no yɛ pɛ no toom, na na n’ani gye ho sɛ ɔde bedi dwuma de aboa n’asomfo.\n13 Ɛnyɛ nnwuma pa bi a na asomafo no ne afoforo ayɛ nti na na ɛsɛ sɛ Onyankopɔn de agyede no di dwuma de boa wɔn. Mmom no, ɛyɛ ɔdɔ kɛse ne mmɔborɔhunu a Onyankopɔn wɔ na ɛma ɔde agyede no dii dwuma de boaa wɔn. Ɔno ankasa buu asomafo no ne afoforo bem, na obuu wɔn sɛ nnipa a wɔde bɔne a wonya fii awo mu no akyɛ wɔn. Paulo kyerɛkyerɛɛ mu pefee sɛ: “Adom yi na ama wɔnam gyidi so agye mo nkwa; na emfi mo, ɛyɛ Onyankopɔn akyɛde.”—Efe. 2:8.\n14, 15. Akyɛde bɛn na Onyankopɔn de sii wɔn a wobuu wɔn bem no anim, nanso dɛn na na ɛho da so ara hia sɛ wɔyɛ?\n14 Wo de, susuw sɛnea ɛyɛ akyɛde kɛse sɛ ade nyinaa so Tumfoɔ no de onipa bi bɔne a wɔde woo no ne nea ɔno ankasa ayɛ bɛkyɛ no ho hwɛ! Ɛwom sɛ worentumi nkan bɔne dodow a ankorankoro yɛe ansa na wɔrebɛyɛ Kristofo de; nanso, Onyankopɔn betumi agyina agyede no so de saa bɔne no afiri. Paulo kyerɛwee sɛ: “Akyɛde a edii bɔne pii akyi no kowiee bembu mu.” (Rom. 5:16) Ɛho behia sɛ asomafo no ne afoforo a wobenya saa akyɛde a wɔde ma wɔ ɔdɔ mu, (bem a wobu wɔn) no kɔ so som nokware Nyankopɔn no wɔ gyidi mu. Akatua bɛn na wobenya daakye? Bible ka sɛ, “Wɔn a wonya adom ne trenee akyɛde boro so no nam obiakofo no, Yesu Kristo, so bedi hene wɔ nkwa mu.” Nokwarem no, trenee akyɛde no gye wɔn fi owu mu. Akyɛde no bɛma wɔanya nkwa.—Rom. 5:17; monkenkan Luka 22:28-30.\n15 Wɔn a wonya saa akyɛde no a ɛma wobu wɔn bem no ba bɛyɛ Onyankopɔn honhom mu mma. Esiane sɛ wɔne Kristo bedi ade nti, wɔwɔ anidaso sɛ wobenyan wɔn afi awufo mu akɔ soro ma wɔakɔyɛ honhom mu mma ankasa na wɔne Yesu Kristo ‘adi hene.’—Monkenkan Romafo 8:15-17, 23.\nWoyi Onyankopɔn Dɔ Kyerɛ Afoforo\n16. Akyɛde bɛn na wɔn a wɔwɔ anidaso sɛ wɔbɛtena asase so no betumi anya ɛnnɛ mpo?\n16 Ɛnyɛ Kristofo a wodi nokware nyinaa a wonya Onyankopɔn mu gyidi na wɔsom no no na wɔhwɛ kwan sɛ wɔne Kristo “bedi hene” wɔ soro. Wɔn mu pii wɔ anidaso a egyina Bible so te sɛ nea na Onyankopɔn asomfo a wɔtenaa ase ansa na Kristo reba no wɔ no. Wɔhwɛ kwan sɛ wɔbɛtena ase wɔ paradise asase so daa. Ɛnnɛ mpo, so wobetumi anya akyɛde a Onyankopɔn de ma wɔ ɔdɔ mu no na wɔabu wɔn treneefo a wɔwɔ anidaso sɛ wɔbɛtena asase so? Asɛm a Paulo kyerɛw kɔmaa Romafo no betumi ama yɛde ahotoso aka sɛ yiw!\n17, 18. (a) Esiane gyidi a Abraham nyae nti, Onyankopɔn buu no dɛn? (b) Ɛyɛɛ dɛn na Yehowa tumi buu Abraham ɔtreneeni?\n17 Paulo kaa nnipa a wɔwɔ anidaso sɛ wɔbɛtena asase so no mu otitiriw biako a ɔne Abraham ho asɛm. Abraham yɛ ɔbarima a na ɔwɔ gyidi a ɔtenaa ase ansa na Yehowa de mmara nsɛm no rema Israel, ne bere tenten koraa ansa na Kristo rebue kwan ma ebinom anya anidaso sɛ wɔbɛkɔ soro. (Heb. 10:19, 20) Yɛkenkan sɛ: “Ɛnyɛ mmara so na Abraham anaa n’aseni nam nyaa bɔhyɛ sɛ obenya wiase bi sɛ agyapade, na mmom ɛnam trenee a efi gyidi mu so.” (Rom. 4:13; Yak. 2:23, 24) Enti Onyankopɔn buu Abraham a ɔyɛ ɔnokwafo no ɔtreneeni.—Monkenkan Romafo 4:20-22.\n18 Yɛrentumi nka sɛ saa asɛm no kyerɛ sɛ Abraham anyɛ bɔne da wɔ mfe pii a ɔde som Yehowa no mu. Ɛnyɛ saa na ɔtreneeni a na ɔyɛ no kyerɛ. (Rom. 3:10, 23) Nanso, Yehowa nyansa a enni ano no ma osusuw gyidi soronko a na Abraham wɔ, ɛne nnwuma a ne gyidi no ma ɔyɛe no ho. Ne titiriw no, Abraham nyaa ‘aseni’ a wɔhyɛɛ ne ho bɔ a na obefi n’abusua mu aba no mu gyidi. Saa Aseni no na ɔbɛyɛɛ Mesia, anaa Kristo no. (Gen. 15:6; 22:15-18) “Kristo Yesu agyede no” nti, Onyankopɔn a ɔyɛ Ɔtemmufo no tumi de bɔne a wɔyɛe wɔ bere a atwam no firii. Enti, Abraham ne gyidifo a wɔtenaa ase ansa na Kristo reba no benya owusɔre.—Monkenkan Romafo 3:24, 25; Dw. 32:1, 2.\nMa Wommu Wo Ɔtreneeni Nnɛ\n19. Dɛn nti na ɛsɛ sɛ sɛnea Onyankopɔn buu Abraham no ma nnipa pii a wɔwɔ hɔ nnɛ ani gye?\n19 Ɛsɛ sɛ bu a Onyankopɔn a ɔne dɔ no buu Abraham ɔtreneeni no ma nokware Kristofo a wɔwɔ hɔ nnɛ ani gye. Yehowa ammu Abraham bem te sɛ nea obu wɔn a ɔde honhom sra wɔn ma wɔbɛyɛ “Kristo mfɛfo adedifo” bem no. “Wɔafrɛ” nnipakuw kakraa bi ‘abɛyɛ wɔn akronkronfo,’ na wɔagye wɔn atom sɛ “Onyankopɔn mma.” (Rom. 1:7; 8:14, 17, 33) Nanso, Abraham ba bɛyɛɛ “Yehowa adamfo” mpo ansa na wɔrebɔ agyede afɔre no. (Yak. 2:23; Yes. 41:8) Na nokware Kristofo a wɔhwɛ kwan sɛ wɔbɛtena ase wɔ asase so Paradise a wɔbɛsan de aba no mu no nso ɛ?\n20. Dɛn na Onyankopɔn hwehwɛ fi wɔn a obu wɔn treneefo nnɛ te sɛ nea obuu Abraham no hɔ?\n20 Nkurɔfo a wɔbɛtena asase so no nni ‘trenee akyɛde a ɛboro so,’ anaa akyɛde a wɔde ma kwa no a ɛbɛma wɔafa “Kristo Yesu agyede no so abu wɔn bem” ma wɔahwɛ kwan sɛ wɔbɛkɔ soro. (Rom. 3:24; 5:15, 17) Nanso, wonya Onyankopɔn ne ne nsiesiei a wayɛ no mu gyidi a ɛyɛ den, na wɔde nnwuma pa da wɔn gyidi adi. Saa nnwuma no mu biako ne ‘Onyankopɔn ahenni ho asɛm a wɔka ne Awurade Yesu Kristo ho ade a wɔkyerɛkyerɛ.’ (Aso. 28:31) Enti, Yehowa betumi abu saa nkurɔfo yi sɛ wɔyɛ treneefo te sɛ nea obuu Abraham no. Akyɛde a saa nkurɔfo yi nya a ɛne adamfo a wɔne Onyankopɔn fa no yɛ soronko wɔ “akyɛde a wɔde ma kwa” a wɔn a wɔasra wɔn no nya no ho. Nanso, akyinnye biara nni ho sɛ ɛyɛ akyɛde a wɔde anisɔ kɛse gye tom.\n21. Mfaso bɛn na Yehowa dɔ ne n’atɛntrenee ma yenya?\n21 Sɛ wowɔ anidaso sɛ wubenya daa nkwa wɔ asase so a, ɛsɛ sɛ wuhu sɛ saa bɔhyɛ no nte sɛ ɛbɔ a sodifo a wɔyɛ nnipa hyehyɛ a wonni so no. Mmom no, ɛma yehu Amansan Hene no atirimpɔw a nyansa wom no. Yehowa ayɛ nneɛma nkakrankakra ama n’atirimpɔw abam. Saa nneɛma a Yehowa ayɛ yi ne n’atɛntrenee ankasa hyia. Nea ɛsen saa no, saa nneɛma yi ama yɛahu Onyankopɔn dɔ kɛse. Enti, ɛfata sɛ Paulo tumi kae sɛ: “Onyankopɔn yi ne dɔ a ɔdɔ yɛn no kyerɛ, efisɛ yɛda so yɛ nnebɔneyɛfo no, Kristo wu maa yɛn.”—Rom. 5:8.\n^ nky. 11 Sɛ nhwɛso no, saa adwene a ɛne sɛ na asefo ka ho bi no wɔ Insight on the Scriptures, Po 2, kratafa 736, nkyekyɛm 4 ne 5.\n• Dɛn na Adam de gyaw n’asefo, na dɛn na efii mu bae?\n• Ɔkwan bɛn so na wɔde agyede a ɛne nea ɛyerae no yɛ pɛpɛɛpɛ mae, na ɔkwan bɛn so na na ɛyɛ pɛpɛɛpɛ?\n• Anidaso bɛn na bem a wobu yɛn no ma wunya?\nAdam a ɔyɛ pɛ no yɛɛ bɔne. Ɔbarima a ɔyɛ pɛ Yesu de “agyede a ɛfata” mae\nAsɛmpa bɛn ara ni—wobetumi afa Yesu so abu yɛn treneefo!\nShare Share Onyankopɔn Yi Ne Dɔ Kyerɛ Yɛn\nw11 6/15 kr. 11-15\nSo Ɛsɛ sɛ Mmabun Bɔ Asu?\nAsɛmpa Bi Wɔ Hɔ A Nnipa Nyinaa Hia\nSo na Abraham wɔ Yoma Ankasa?\n‘Fa Nhoma Mmobɔwee no, Titiriw Aboa Nhoma De no Bra’\n“Monyɛn Onyankopɔn Nguankuw A Wɔhyɛ Mo Nsa No”\n‘Momfa Obu Mma Wɔn A Wɔyɛ Adwumaden Wɔ Mo Mu No’\n‘Ma Ensi Wo Yiye’—Ɔkwan Bɛn So?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM June 2011\nShare Share ƆWƐN-ABAN—NEA ADESUA NSƐM WOM June 2011\nƆWƐN-ABAN—NEA ADESUA NSƐM WOM June 2011